1 Korintiyan 4 | Bible.is\n1 Korintiyan 4\n1Dis a ou unu fi tingk bout wi we a tiich unu: unu fi luk pan wi an si se wi a jos Krais Jiizas sorvant dem an di wan dem we de ya fi tel unu bout aal a di sitn dem we unu no nuo bout Gad. 2Nou ef yu a wan sorvant, di onggl sitn yu maasta waahn, a fi yu du wa im gi yu fi du, an fi yu du it gud tu. 3So yu si mi, mi no bizniz wid wa piipl av fi se bout mi. It no mata tu mi ef unu ar di piipl we de a kuot waahn joj di wok we mi du. Mi no iivn joj miself. 4Az faar az mi nuo, mi no du notn rang, bot dat no pruuv se wa mi a du rait. Bot a no unu ago joj mi, a di Laad ago joj mi. 5So no bada joj nobadi til di taim rait. Wiet til di Laad kom. Aal a di rang sitn dem we piipl du an chrai fi aid, im wi mek evribadi nuo bout dem an im wi shuo wa riili de iina piipl aat. An den Gad wi big op di wan dem we du di wok we im gi dem an we du it gud.\n6Breda an sista, unu maita tingk se aal a di sitn dem we mi se onggl a taak bout mi an Apalos bot it a taak bout unu tu. Mi did a yuuz mi an Apalos laif fi shuo unu an mek unu andastan se unu no fi du eniting els bot we rait dong iina Gad wod. Kaaz ef unu fala wa rait dong, unu wi no buos bout wan tiicha an iet di ada wan. 7Kaaz a uu mek unu beta dan enibadi els? Wa unu av we a no get unu get it? An ef a get unu get it, mek unu a buos laik se a no get unu did get it?\n8Uo! So, unu av aal we unu kuda waahn aredi! An unu don rich! Wos unu ton king lef wi. Mi wish se unu did riili ton king fi chuu, so dat wi kuda ton king wid unu tu. 9Kaaz it komiin laik se Gad put wi, im apasl dem, iina di luowis pozishan, laik se wi a som man we get sen fi go ded. Kaaz di worl, di ienjel dem — evribadi tek wi fi papi shuo. 10Nof piipl tingk wi a fuul kaaz wi biliiv iina Krais Jiizas. Bot unu, unu tingk se unu waiz kaaz unu bilang tu Krais. Nof piipl tingk se wi naa no powa fi du notn bot unu, unu tingk se unu av nof powa. Piipl shuo unu rispek bot dem no rispek wi. 11Aal nou wi onggri an wi chuot jrai. Fi wi kluoz komiin laik piis a uol tier op klaat, piipl chriit wi bad bad an wi no av no we fi liv. 12Wi tek wi uona an dem an wok aad aad. Wen piipl kos wi an se aal kaina sopm bout wi, aal wi du a bles dem. Wen piipl mek wi a sofa, wi no gi op wi jos gwaan uol chrang. 13Wen piipl tel lai pan wi, wi stil taak tu dem nais. Aal nou di worl gwaan laik se wi a jos gyaabij, wi komiin laik jregs we lef bak.\n14Mi naa rait dem sitn ya fi shiem unu. Mi a rait dem fi tiich unu kaaz unu a laik mi pikni dem an mi lov unu. 15Kaaz iivn duo unu maita av ten touzn tiicha fi elp unu liv ou Gad waahn unu fi liv, a no aal a dem ago komiin laik wan faada tu unu. Bot mi a unu faada kaaz a mi fos bring di Gud Nyuuz kom gi unu an elp unu fi biliiv. 16So mi a beg unu, liv unu laif laik ou unu si mi a liv fi mi uon. 17A so mek mi a sen Timoti tu unu, Timoti we mi lov an we komiin laik mi pikni kaaz di tuu a wi biliiv iina di siem Gad. Mi a sen im fi elp unu memba aal a di sitn dem we mi did tiich unu bout Krais Jiizas. A di siem sitn mi a tiich aal bout iina aal a di choch dem.\n18Nou som a unu staat get buosi kaaz unu tingk se mi naa go kom si unu. 19Bot mi ago kom de suun, ef dat a wa di Laad waahn mi fi du. Mi ago kom de an mi wi fain out fi miself no jos wa dem buosi piipl a se bot mi ago fain out a wa kaina powa dem av. 20Kaaz Gad kindom no bies pan wa piipl se, Gad kindom bies pan powa. 21Wich wan unu wuda waahn mi fi du? Unu wuda waahn mi fi kom tu unu wid wan tik fi biit unu ar unu wuda waahn mi kom wid wan spirit we kain an jengkl an shuo unu lov?\nContinue to 1 Korintiyan 5 »


Sayans - Wikipidia\nDisya aatikl niid refrans.\nSayans (frah Latn scientia, wa miin "nalij") a sistimatik entapraiz we bil ah aaganaiz nalij ina di faam a tesebl explinieshan ah pridikshan bout di yunivoers. Wah uola miinin rilietid kluos-kluos a "sayans" azwel refa tu di badi a nalij iself, di taip we kiah explien rashanal ah aplai rilayabl. Practishana a sayans nuo az sayantis.\nIna Jumiekan kantex, sayans azwel refa tu obia, mayal ah deh kaina praktis.\nKantempareri sayans tipikali sobdivaidop ina nachral sayans, we todi di matiirial wol; suoshal sayans, we todi piipl ah sasayati; ah faamal sayans, laka matimatix. Faamal sayans noftaim exkluud az deh no dipen pah no impirikal abzavieshan. Disiplin we yuuz sayans laka injinierin ah medisn maita kiah aalso kansida az aplai sayans.\nJuurin di Migl Iejiz ina di Migl Iis, fongdieshan fi di sayantifik metod eh-lie bai Alhazen ina ih Buk a Aptix (Book of Optics). Frah klasikal antikuiti chuu di 19t senchri, sayans az a taip a nalij eh muo kluosli lingk tu filasafi dah nou ah, az a mata a fak, ina di Westan wol, di toerm "nachral filasafi" eh-ingkompas fiil a todi we tide asosiet wid sayans, laka aschranami, medisn, ah fizix.[nb 3] Wails di klasifikieshan a di matiirial wol bai di ienshent Indian ah Griikdem ina ier, oert, faya ah waata weh muo filasafikal, midiival Migl Iistan sayantis eh-yuuz praktikal, experimental abzavieshan fi klasifai matiirial.\nIna di 17t ah 18t senchri, sayantis ingkriisinli ena-siik fi faamiuliet nalij ina toermz a niecha laa. Uoba di kuos a di 19t senchri, di wod "sayans" eh-bikom ingkriisinli asosiet wid di sayantifik metod iself, az a disiplin wie fi todi di nachral wol. A weh ina di 19t senchri wen sayantifik disiplin laka bailoji, kimischri, ah fizix riich deh madan shiep. Di siem taim piiriad eh aalso ingkluud di arijin a di toerm "sayantis" ah "sayantifik komiuniti," di foundin a sayantifik instityuushan, ah ingkriisin signifikans a di intarakshan wid sasayati ah ada aspek a kolcha.\nSayans ina braad sens eh-egzis bifuo di madan iira, ah ina wuoliip a istarikal siblizieshan.[nb 4] Madan sayans distingk ina iapruoch ah soksesful ina irizolt: 'madan sayans' nou difain wa a sayans ina di schrikis sens a di toerm.\nSayans ina iarijinal sens a di wod fi wah taip a nalij, reda dah speshalaiz wod fi di posyuut a soch nalij. In potikiula ia wan a di taip a nalij we piipl kiah komiunikiet tu wananeda ah shier. Fi egzampl, nalij bout ou nachral tingz wok eh-giada lang bifuo rikaadid ischri ah iliid tu di divelopment a komplex abschrak tingkin. Dis shuo bai di kanschrokshan a komplex kialinda, tekniik fi mek paiznos plaant edibl, ah bildin laka di piramiddem. Ousomeba no kansistant kanshienshos distingshan eh-mek bitwiin nalij a soch tingz we chuu ina ebri komiuniti ah adaels taip a komiunal nalij, laka mitalaji ah liigal sistim.\nLajik • Matimatix\nAschranami • Bailoji (Batani • Zuulaji)\nAnchopalaji • Jaagrafi • Ikanamix • Saikalaji • Ischri • Filasafi\nFizix • Kimischri\nAatikl we niid refrans\nDi las' time da page yah change a 02:19 pon 28 July 2016.


Matyu 28 | Bible.is\n1Nou afta Sabat don, orli Sonde maanin, di fos die a di wiik kom, Mieri Magdaliin an di neks Mieri go fi go luk pan di tuum.\n2An aal av a sodn wan wikid wikid ortkwiek shiek op di plies kaa wan a Gad ienjel dem kom dong fram evn an kom ruol we di stuon an sidong pan it. 3Im did luk brait laka laitnin an im kluoz did wait laik sunuo. 4Di gyaadi dem did so fraitn dem a shiek iina dem buon. Dem jrap a grong an tif out laka ded dem ded. 5Bot di ienjel se tu di uman dem se, “No fried; mi nuo se a Jiizas unu a luk fa, di wan we dem kil pan di kraas. 6Im no de ya, kaa Gad mek im kom bak alaiv, jos laik wa im did se. Kom luk wich paat im did a lidong. 7Den ori op an go tel im falara dem se, ‘Im ded an kom bak alaiv. Im a go a Gyalalii til unu kom. Unu wi si im de wen unu riich.’ Mi tel unu we mi did fi tel unu!’ Lisn wa mi se an du wa mi se unu fi du.” 8Di uman dem tek aaf kwik kwik! Dem fraitn an glad siem taim, an dem ron go tel Jiizas falara dem. 9Bot Jiizas miit dem op an se tu dem se, “Iel!” Dem kom tu im, ben dong a grong, uol aan pan im fut an worship im. 10Den Jiizas se tu dem se, “No fried. Gwaan go tel mi breda dem se dem kyan go a Gyalalii. Dem wi si mi de.”\n11Siem taim dem a go de-so, som a di gyaadi dem go iina di toun go tel di ed priis dem evriting we apm. 12Afta dat, di ed priis dem miit op wid di elda dem an kuk op wan plan. Dem gi di suoja dem wan uol iip a moni 13an se tu dem se, “A dis unu fi tel evribadi se, ‘Im falara dem kom iina di nait an kom tiif im badi wen wi wehn a sliip.’ 14Ef di govana ier da tuori ya, wi wi wok it out an mek shuor se unu no get iina no chobl.” 15So dem tek di moni an du wa dem tel dem fi du. An piipl stil a taak da tuori ya mongks di Juu dem op tu tide die ya.\n16So Jiizas ilevn falara dem go a Gyalalii a di mountn we im did tel dem fi go. 17Wen dem si im, dem worship im, bot som a dem neehn tuu shuor ef a im. 18Den Jiizas kom kom se tu dem se, “Gad gi mi powa uova evriting we a liv iina evn an pan ort. 19So gwaan, yuuz fi mi powa, tiich mi mesij tu piipl evri we, so dem kyan ton mi falara tu. An yuuz di powa we di Faada, di Bwai Pikni an di Uoli Spirit gi an baptaiz dem. 20Gwaan go tiich dem fi lisn an fala aal a di ruul dem we mi gu'unu. An memba, mi no lef unu non at aal, mi de wich paat unu de til taim don.”\nContinue to Maak 1 »


Gyalieshan 1 | Bible.is\n1Da leta ya a kom fram mi, Paal, wan a Jiizas Krais apasl. A no wan gruup a piipl mek mi ton apasl an a no man gi mi da wok ya fi du niida. Bot a Jiizas Krais an Gad we mek im kom bak alaiv sen mi fi bi wan apasl. 2A mi an di uol a di breda dem we de ya wid mi a rait da leta ya, an it a fi aal a di piipl dem we go di choch dem iina Gyaliesha.\n3Mi prie se wi Faada Gad an wi Laad Jiizas Krais wi shuo unu lov iivn duo wi no dizorv it an gi unu piis iina unu aat. 4Jiizas gi op im laif fi siev wi fram wi sin dem an fi frii wi fram aal a di wikid sitn dem we a apm nou. A dat Faada Gad did waahn im fi du an so a dat im du. 5Mi prie se di uol a wi wi priez Gad fi eva an eva! Iemen!\n6Mi fraitn fi si ou unu kwik fi ton we fram Gad we pik unu an we sen Jiizas fi bi gud an kain tu unu. Unu ton we fram di chuu mesij an staat fala som ada mesij. 7Dem ada mesij de a no di chuu mesij — a onggl wan chuu mesij de bout. Bot yu av som piipl we a kanfyuuz unu an we waahn fi chienj op di chuu mesij bout Krais Jiizas. 8Bot iivn ef a wan a wi ar wan ienjel fram outa evn kom an a priich sopm difrent fram di chuu mesij we wi did priich tu unu, mi prie se Gad wi fling im dong a el mek im sofa. 9Mi se it bifuo an mi a se it agen, ef nobadi kom an priich sitn we no lain op wid di chuu mesij we unu did ier — mi prie se Gad wi fling im dong a el mek im sofa. 10Nou, wen mi taak so, a uu unu tingk mi a chrai fi win uova, Gad ar man? A uu unu tingk mi a chrai fi mek api? Ef mi did stil a chrai fi mek piipl api wid mi, mi wudn bi wan sliev fi Krais Jiizas.\n11Breda an sista mi waahn unu fi nuo se di mesij we mi priich tu unu, a no notn we nobadi mek op an tel mi. 12Nobadi neva bring it kom gi mi ar tiich it tu mi. Di mesij we mi priich tu unu kom fram Gad an a Jiizas shuo it tu mi.\n13Kaaz unu ier bout ou mi did stie wen mi did a worship Gad laik ou di Juu dem worship Gad. Unu ier bout ou mi yuus tu go roun an a mek Gad piipl sofa bad bad an a mash op dem choch. 14Dem die de, mi did wie ahed a di ada Juu dem we a did di siem iej laik mi. Kaaz mi did a fala di sitn dem we wi faada faada dem kom dong did tiich. An mi fala it muor dan di uol a dem. 15Bot Gad gud an kain tu mi. Im pik mi fram mi baan an im kaal mi fi du im wok. An wen im did redi 16im mek mi nuo im Bwai Pikni, Jiizas, so dat mi kuda tiich di piipl dem we a no Juu bout im. Mi neva go taak tu nobadi wen dem sitn de apm tu mi, 17an mi neva go a Jeruusilem fi si dem we ton apasl bifuo mi. Di fos ting mi du a go a Ariebiya an afta dat mi go baka Damaskos.\n18A chrii ier afta dat mi go a Jeruusilem go si Siifas an mi spen fiftiin die wid im. 19Wen mi de de mi si Jiemz, di Laad breda bot mi neva si non a di ada apasl dem. 20Gad a mi witnis. Aal a di sitn dem we mi rait tel unu a chuu sopm — mi naa tel unu no lai. 21Mi lef fram Jeruusilem an go a Siriya an Silisiya. 22Bot di piipl we fala Jiizas an we go di choch dem iina Judiya neva nuo we mi luk laik. 23Dem did onggl ier bout mi. Dem ier se, “Paal, di wan we mek nof a Gad piipl sofa an we chrai mash op nof choch, chienj im wiez an ton roun nou a tiich di mesij bout Jiizas. Im staat du di siem ting we im did a chrai fi tap.” 24An dem priez Gad sieka wa apm tu mi.\nContinue to Gyalieshan 2 »


Jan 3 | Bible.is\n1Yu did av wan Farisii man niem Nikodiimos, wan a di Juu liida dem. 2Im go luk fi Jiizas wan nait an se tu im se, “Tiicha, wi nuo se a Gad sen yu fi kom tiich, kaa nobadi kyaahn wok di mirikl dem we yu wok, ef a no Gad a kaaz dem fi dwi'it.”\n3So, Jiizas se tu im se, “Fi chuu chuu, mi a tel yu se nobadi kyaahn tek paat iina Gad kindom ef dem no baan agen.”\n4So Nikodiimos aks im se, “Den a ou sumadi we oul fi baan agen? Sumadi kyan go bak iina im mada beli an baan wan neda taim?”\n5Jiizas ansa im an se, “Fi chuu chuu, mi a tel yu se nobadi kyaahn tek paat iina Gad kindom ef dem no baan uova da taim ya iina waata an iina di Spirit. 6Wen biebi baan, a piipl a av piipl, bot Gad, im mek piipl baan iina di Spirit. 7So no fraitn wen yu ier mi tel yu se, ‘Yu afi baan wan neks taim.’ 8Briiz bluo go wich paat it waahn fi go. Yu onggl ier di soun we it mek, bot yu kyaahn si a we it de kom fram an yu kyaahn si wich paat it de go. Nou, a siem so it go wid evribadi we di Spirit mek baan.”\n9“Ou dat?”, Nikodiimos aks.\n10Bot, Jiizas se tu im se, “A yu a tap tiicha iina Izrel, an yu no andastan dem sitn ya we mi a taak bout? 11Fi chuu chuu, mi a tel yu: wi taak bout di sitn dem we wi nuo bout, an wi taak bout di sitn dem we wi si fi wiself, bot unu piipl no tek wa wi se. 12Ef mi taak tu unu bout di sitn dem we tek plies pan di ort an unu no biliiv, ou unu ago biliiv mi ef mi taak tu unu bout wa gwaan iina evn? 13Nobadi neva go a evn yet — onggl di wan we kom dong fram out de. An dat a di Man we Gad Pik. 14Jos laka ou Muoziz did lif op di siniek iina di dezot, a sed wie so di Man we Gad Pik mos get lif op, 15so aal a dem we chos iina im kyan liv fi eva.”\n16Kaa, yu si, Gad lov di worl so moch dat im gi op im wan dege-dege Bwai Pikni, so enibadi we chos iina im naa go ded bot ago liv fi eva. 17Kaa yu si, Gad neehn sen im Bwai Pikni iina di worl fi rait aaf di piipl iina di worl. Nuo! Gad sen im fi siev dem. 18Enibadi we chos iina Gad Bwai Pikni no get rait aaf, bot di piipl dem we no chos iina im, dem don rait aaf aredi, kaa dem no chos iina Gad wan dege-dege Bwai Pikni; dem no chos iina im niem.\n19Nou, a dis ya mek piipl get rait aaf: di wan we a di lait kom iina di worl, bot di piipl dem we liv iina di worl lov daaknis insteda lait. Dem lov di daak, kaa a bier wikidnis dem du. 20Kaa evribadi we du rang iet lait an dem no waahn fi waak out iina di lait, kaa dem fried se di lait gweehn shuo op di bad sitn dem we dem a du. 21Bot di sumadi we a du wa Gad se a di rait ting fi du, waak out iina di lait, so dat evribadi kyan si se a riili Gad mek im du we im a du.”\n22Afta dat, Jiizas an im falara dem lef an go out iina di konchri paat a Judiya. Im spen som taim de wid dem an im did a baptaiz piipl. 23Jan did a baptaiz piipl tu a wan plies no tuu faar fram Sielem we dem kaal Ienan. Im did a baptaiz de, kaa nof waata did de de, an piipl did a go de fi get baptaiz. 24(Dis a bifuo dem did lak op Jan iina prizn.)\n25Nou, Jan falara dem an wan neda Juu get iina wan piis a aagiment bout wa dem rilijan se bout ou piipl fi wash an mek demself kliin. 26Dem go uova tu Jan an se tu im se, “Tiicha, di man we did de de wid yu pan di ada said a Riva Jaadn — di wan we yu did a taak bout — luk, si'im de a baptaiz tu, an evribadi a go tu im.”\n27Bot Jan se tu dem se, “Sumadi kyan onggl av wa Gad gi dem. 28Unu nuo fi unuself an kyan tel enibadi se mi did se, ‘Mi a no di Krais. Gad onggl sen mi kom bifuo im.’ 29Yu si, di braid a fi di braidgruum. Di braidgruum brejrin we saat out di sitn dem fi'im wedn an we tan op an lisn out fi'im, im glad-bag bos wen taim im ier di braidgruum vais. Rait ya nou, a siem wie so mi fiil wel wel api bout wa a gwaan. 30Da man de we a baptaiz piipl, im afi get biga an biga. Mi, mi afi get sumaala an sumaala.\n31“Di sumadi we kom fram op a tap, biga an beta dan evribadi. Di sumadi we kom fram ort bilang tu di ort, an im taak bout wa gwaan pan di ort. Di sumadi we kom fram op a tap, biga an beta dan evribadi. 32Im taak bout we im si an ier, bot nobadi no biliiv wa im se. 33Di sumadi we tek iin an fala wa im se shuo klier klier se wa Gad se a chuu sitn. 34Kaa, di wan we Gad sen kom se aal a wa Gad tel im fi se, kaa yu si, Gad gi'im evri singgl bit a im Spirit. 35Di Faada lov im Bwai Pikni, an im gi im powa uova evriting. 36Di sumadi we chos iina im Bwai Pikni ago liv fi eva, bot di wan we no waahn fi av notn fi du wid im naa go liv, an Gad eva ago ponish im.”\nContinue to Jan 4 »


Aks 8 - Holy Bible [Jamaican Bible]\nSom man we worship Gad beri Stiivn an dem ala an baal fi im.\nBot Saal staat wok aad aad fi mash op di choch. Im did a go fram ous tu ous an a jrag out man an uman an fling dem iina prizn.\nDi biliiva dem we did get skyata skyata priich di Gud Nyuuz bout Jiizas evriwe dem go.\nFilip go dong a wan siti iina Samieriya an priich tu dem bout Krais Jiizas.\nWen di kroud a piipl ier Filip an si di mirikl dem wa im did a du, aal a dem lisn gud tu wa im did a se.\nWikid spirit baal out an kom outa nof piipl an nof kripl piipl an piipl we kudn muuv at aal get beta.\nSo di uol a di piipl dem iina di siti did wel api.\nNou yu did av wan man iina di toun niem Saiman. Fi wan lang taim im did a wok uobiya an di piipl dem kudn biliiv som a di powaful sitn dem we im wuda du. An im yuus tu kliem se im a wan big impuotant sumadi.\nEvri jak man iina Samieriya, fram di likl man tu di big impuotant wan dem lisn tu im. Dem se “Da man ya a di gad we niem di Griet Powa. A im kom dong kom ton Saiman.”\nDem did lisn tu im aad aad kaaz fi wan lang lang taim dem kudn biliiv di sitn dem we dem si im du.\nBot wen dem biliiv di gud nyuuz we Filip did a priich bout Gad kindom an Jiizas Krais, evribadi, man an uman go get baptaiz.\nAal Saiman biliiv an get baptaiz tu. Im fala Filip evriwe im go an im kudn biliiv di mirikl dem we Filip did a du.\nWen di apasl dem iina Jeruusilem ier se di piipl iina Samieriya biliiv an staat fala Gad wod, dem sen Piita an Jan tu dem.\nWen dem riich dem prie fi dem dat di Uoli Spirit wuda kom tek kanchuol a dem.\n(Kaaz di Uoli Spirit neva tek kanchuol a non a dem yet. Filip did onggl baptaiz dem kaaz dem did biliiv di Gud Nyuuz bout Jiizas.)\nSo Piita an Jan put dem an pan dem an di Uoli Spirit kom liv iina dem.\nWen Saiman si se piipl get di Uoli Spirit wen di apasl dem put dem an pan dem, im chrai fi bai powa fram dem.\nIm se, “Gi mi da powa ya tu mek mi kyan put mi an pan piipl an mek dem get di Uoli Spirit.”\nPiita se, “Mi uop se yu an yu moni go a el kaaz yu tingk se yu kuda bai di Uoli Spirit wa Gad gi piipl!\nYu no av no paat iina da wok ya, kaaz yu aat no rait iina Gad yai.\nTon we fram di wikid sitn dem we yu a tingk bout an prie an beg Gad fi paadn yu. Da wie de im mait-a paadn yu fi di wikid sitn dem we yu av iina yu aat,\nkaaz mi si se yu grojful an bad main an sin av yu laik wan prizna.”\nDen Saiman se tu dem, “Unu prie tu di Laad fi mi so dat non a di sitn dem we unu taak bout wi no apm tu mi.”\nAfta Piita an Jan don tel di piipl wa dem nuo bout di Laad, an priich di Gud Nyuuz, dem go baka Jeruusilem. Pan di wie dem priich di Gud Nyuuz iina nof Samaritan dischrik.\nNou wan a di Laad ienjel go tu Filip an se tu im, “Git op an go tek di sout ruod, di ruod we go fram Jeruusilem tu Gaaza.” (Piipl no riili yuuz da ruod de agen).\nSo Filip get op an lef. Wen im did a chravl pan di ruod, im bok op wan man we kom fram Iitiyuopiya. Im a did wan impuotant man. A im did inchaaj a aal a di moni fi Kyandiis, kwiin fi Iitiyuopiya. Im did go a Jeruusilem fi go worship Gad an wen im a go baka im yaad\nim did sidong iina im aas an bogi kyaat a riid di buk we di prafit Aizaiya rait.\nDi Spirit tel Filip se, “Gwaan go jain da bogi de an stie kluos tu it.”\nDen Filip ron op tu di bogi an ier di man a riid sitn we di prafit Aizaiya rait. Filip aks im se, “Yu andastan wa yu a riid?”\nDi man se, “Ou mi fi andastan ef nobadi no elp mi an tel mi we it miin?” So im aks Filip fi kom op kom sidong wid im.\nDi paat a Gad wod we di man did a riid, dis a wa it se: “Dem tek im an liid im we laik ou dem wuda liid wan shiip go a di plies fi kil im, an siem laik ou wan Biebi Shiip tan op an no mek wan soun wen dem a kot aaf im wul, a siem so im neva se a wod.\nDem shiem im an tek im mek preke an im neva get no jostis. Nobadi kyan taak bout fi’im pikni pikni dem? Kaaz dem kil im.”\nDi man aks Filip se, “Tel mi sopm, a uu di prafit did a taak bout, imself ar sumadi els?”\nSo Filip staat a di siem paat we im did a riid an priich tu im di Gud Nyuuz bout Jiizas.\nDem did stil a gwaan pan di ruod wen dem kech a wan plies we waata de. Di man we inchaaj a di moni se tu Filip, “Luk! Si waata de! Wa fi tap mi fram get baptaiz rait nou?”\nSo di man aada im jraiva fi tap di bogi. Den im an Filip go dong iina di puul a waata an Filip baptaiz im.\nAfta dem kom op outa di waata, aal av a sodn Gad Spirit jos tek we Filip an di man we inchaaj a di moni neva si im agen. So im ed fi im yaad a gi Gad priez.\nDen Filip si se Gad Spirit tek im go a Azuotos. Fram de-so im gwaan priich Gad wod tu aal di toun dem til im riich a Sesuriiya.


Jan 7 | Bible.is\n1Afta dat, Jiizas go aal bout iina Gyalalii. Im tan we fram Judiya, kaa di Juu liida dem did a luk wan wie fi kil im. 2Nou, a did nieli taim fi di Juu piipl dem Ot Alidie. 3Jiizas breda dem se tu im, “Muuv out fram ya-so no, an go a Judiya so yu falara dem kyan si di big an powaful sitn dem we yu kyan du. 4Kaa, sumadi we waahn piipl fi nuo bout dem no du we dem a du anda di kwaiyat. So sins yu a du dem sitn ya, shuo aaf yuself tu di worl, mek evribadi si yu an nuo we yu a du.” 5(Kaa no iivn im uona breda dem did biliiv iina im.)\n6Bot Jiizas se tu dem se, “Fi unu, enitaim a di rait taim, bot fi mi taim no kom yet. 7Di piipl dem iina di worl kyaahn iet unu, bot dem iet mi kaa mi tel dem se wa dem du wikid an bad. 8Unu gwaan op de go tek paat iina di Ot Alidie. Mi naa go, kaa di rait taim fi mi go no kom yet.” 9So, afta im tel dem dat, im tan wich paat im did de iina Gyalalii.\n10Afta im breda dem lef fi go tek paat iina di Ot Alidie a Judiya, Jiizas go op de tu, bot im go anda di kwaiyat, so nobadi kuda si im. 11Nou, di Juu liida dem we did de de did a luk out fi im an did a aks, “A wich paat im de?”\n12Wan uol iip a piipl did a wispa wispa wa dem tingk bout Jiizas mongks demself. Som did a se, “Im a wan gud man.” An yu did av som we se, “Nuo, sa! A fuul im a fuul op di piipl dem.” 13Bot iina aal we did a gwaan evribadi kiba dem mout, no iivn a suol wuda se notn fi mek tu moch piipl ier wa dem tingk, kaa dem did fried a wa di Juu liida dem wuda du dem.\n14A no til aaf wie chuu di Ot Alidie dat Jiizas go op we paat Gad ous de an staat tiich. 15Di Juu liida dem shak wen dem si ou im tiich, so dem aks, “A ou da man ya nuo so moch an im neehn go a skuul?”\n16So Jiizas ansa dem an se, “A no mi mek op we mi tiich. A di wan we sen mi kom gi mi it fi tiich. 17Ef sumadi mek op dem main fi du wa Gad waahn dem fi du, dem ago fain out ef a riili Gad gi mi wa fi tiich ar ef a mi jos a taak fi miself. 18Sumadi we taak fi imself a luk big op fram piipl, bot sumadi we wok so dat di wan we sen im get big op, a gud sumadi an wa im taak a chuu sitn. Dem no lai. 19No chuu se a Muoziz gi unu di Laa? Bot non a unu no kip it. So wa mek unu a chrai fi kil mi?”\n20Di kroud a piipl dem den se tu im se, “Yu av diiman iina yu! A uu a chrai kil yu?”\n21So Jiizas se tu dem se, “Mi du onggl wan mirikl an di uol a unu shak. 22Bot, unu sorkomsaiz unu bwai pikni dem pan di Sabat kaa Muoziz se unu fi dwi'it — duo a no Muoziz staat it op, a unu faada faada dem. 23So ef wan pikni kyan get sorkomsaiz pan di Sabat fi mek shuor se Muoziz Laa no get brok, wa mek unu beks wid mi, kaa mi mek sumadi get beta pan di Sabat. 24Tap joj sitn sieka ou it luk pan di outsaid, an staat joj dem fi ou dem riili tan.”\n25Nou da taim de som a di piipl we liv a Jeruusilem staat aks, “A no di man dis we dem a chrai fi kil? 26Bot ku ya! Si'im ya a taak so evribadi kyan ier im, an evribadi a kiba dem mout, dem naa se notn tu im. Yu tingk se di ruula dem riili biliiv se im a di Krais fi chuu? 27Bot wi nuo wich paat im kom fram. Wen di Krais kom, nobadi naa go nuo wich paat im kom fram.”\n28Da taim de, Jiizas did stil a tiich iina di yaad we Gad ous de. Im ier we di piipl dem did a se, so im baal out loud loud pan tap a im vais an se, “Unu nuo mi an unu nuo we paat mi kom fram! Mi no sen miself kom ya, bot unu kyan chos di wan we sen mi kom. Unu no nuo im, 29bot mi nuo im, kaa mi kom fram im an a im sen mi kom ya.”\n30Wen dem ier dis ya dem chrai fi grab im, bot nobadi no toch im, kaaz a neehn fi im taim fi dem kil im yet. 31Stil, nof piipl iina di kroud biliiv iina im. Ier wa dem se, “Wen di Krais kom, yu tingk im ago wok nof muo mirikl dan wa da man ya a du?”\n32Di Farisii dem ier di kroud a piipl a wispa dem sitn ya bout Jiizas. So di ed priis dem an di Farisii dem sen dem we gyaad Gad ous fi lak im op.\n33So Jiizas se, “A onggl likl bit muo taim mi gweehn de ya wid unu, an afta dat mi a go bak tu di wan we sen mi kom ya. 34Unu gweehn luk fi mi, bot unu naa go fain mi. An unu kyaahn go kom wich paat mi ago de.”\n35Di Juu liida dem den se tu dem wan aneda se, “A we da man ya plan fi go so, dat wi naa go kyan fain im? A go im ago go tu di Juu piipl dem we skyata skyata mongks di Griik piipl dem, so dat im kyan tiich di Griik piipl dem? 36A wa im miin wen im se, ‘Unu gweehn luk fi mi, bot unu naa go kyan fain mi. An unu kyaahn go kom wich paat mi ago de’?”\n37Pan di laas an bigis die a di Ot Alidie, Jiizas get op an baal out pan tap a im vais, “Ef nobadi torsti, mek dem kom tu mi fi sitn fi jringk. 38Wa Gad wod se gweehn apm tu di piipl we biliiv iina mi. It se, ‘Som riva wid waata we gi laif ago ron outa dem.’ ” 39(Nou, wen im se dat de, im did a taak bout di Spirit we di piipl dem we chos iina im wuda get lietaraan. Kaa op tu da taim de, nobadi neva get di Spirit, kaa Jiizas neehn get big op yet.)\n40Wen som a di piipl dem iina di kroud ier we Jiizas se, dem se, “Fi riil, da man ya a di Prafit.”\n41Som ada wan se, “A di Krais dis ya.” Bot yu did stil av som we did a aks, “Nuo sa, kaa di Krais no kom fram Gyalalii, no chuu? 42Gad wod no se dat di Krais gweehn kom fram Dievid fambili an fram outa Betliyem, di toun we Dievid did liv?” 43So di piipl dem did plit op uova wa dem tingk bout Jiizas. 44Som a dem did waahn fi uol im fi lak im op, bot nobadi neehn put dem an pan im.\n45Wen dem we gyaad Gad ous go bak tu di ed priis dem an di Farisii dem, di ed priis dem an di Farisii dem aks dem se, “Wa mek unu no kyari im kom?”\n46Di gyaad dem se, “Nobadi neva eva taak laik ou da man ya taak.”\n47So, di Farisii dem se, “Yu miin se a chrik im chrik unu tu? 48Eni a di Juu ruula ar Farisii dem biliiv iina im, iihn? 49Nuo! Bot da fu-fuul kroud a piipl ya we no nuo notn bout di Laa — bad blesn de pan dem.”\n50Den Nikodiimos, di wan we did go a Jiizas bifuo da taim ya an we did iina dem gruup aks dem se, 51“Wi Laa lou wi fi joj nobadi an se dat dem gilti bifuo wi ier fram dem fos fi fain out wa dem a du?”\n52Bot dem se tu im se, “Yu no kom fram Gyalalii tu? Go chuu Gad wod an si fi yuself — no prafit neva eva kom outa Gyalalii yet!”\n53Afta dat, aal a dem go a dem yaad.\nContinue to Jan 8 »


Kaaz a onggl wan Gad de bout, an Jiizas Krais a di migl man, di onggl wan we kyan bring Gad an piipl tugeda.\nEvri wod we iina Gad wod kom fram Gad. An da Wod de gud fi tiich piipl an fi put piipl iina dem plies wen dem staat se tingz we no iina Gad wod. It gud fi karek piipl an fi tiich dem ou fi liv rait.\nKaaz a im mek wi, gi wi laif, an mek wi kyan muuv bout. An iivn wan a fu’unu uona piipl we rait paim se di siem ting, im se, ‘Aal a wi a Gad pikni tu.’\nUu Jiizas bi no difrant fram uu Gad bi. Eniting we mek Gad Gad, de iina Jiizas tu, an aal wen im did de iina man faam im did tan siem laik Gad.\nKaaz wen Gad taak, a laik se di sitn dem we im se alaiv, av powa an kyan du tingz! Gad wod kot beta dan eni wan a di tuu-saidid kotlis dem, an aal buor chuu an plit op suol fram spirit, an kot we wich paat di buon dem jain op fram di blod an sitn dem we de insaida di buon dem. It kyan joj we wi tingk iina wi aat an di sitn dem we wi waahn.\nKaa, yu si, Gad a spirit an dem we worship im mos worship im ou di Spirit waahn dem fi worship an dem mos dwi’it fram wie dong iina dem aat.”\nJos laik ou Juona did de iina di big fish beli fi chrii die an fi chrii nait, a siem so di Man we Gad Pik a-go beri diip iina di grong fi chrii die an chrii nait.\nDis a Jan. Mi a rait da leta ya tu di sevn choch dem we de iina Iezha. Mi a prie se Gad, di wan we alaiv, di wan we de bout fram wie bak wen, an di wan we a-go kom baka ort, an im Uoli Spirit we de infronta im chuon, wi gud an kain tu unu an gi unu piis iina unu aat.\nIivn wan a dem uona prafit dem taak bad bout dem. Im se, “Di Kriitan dem eva a tel lai. Dem liezi an krabit laik. Dem gwaan laik se dem a som wikid wail animal.”\n1 Korintiyan 15:33\nNo mek dem fuul unu, “Ef yu kip fren wid wikid piipl, dem wi kaaz yu fi ton we fram we yu nuo rait, an mek yu du wikid sitn tu.”\n1 Jan 5:7-9\n So wi av chrii wie fi nuo se Jiizas riili riil: di Spirit, di waata, an di blod, an di chrii a dem se di siem ting. Wi biliiv we piipl se, bot wa Gad se wot muo dan wa piipl se, kaaz dis a wa Gad se wen im taak bout im pikni.\n “Kaa, yu si, Gad lov di worl so moch dat im gi op im wan dege-dege Bwai Pikni, so enibadi we chos iina im naa go ded bot a-go liv fi eva. Kaa yu si, Gad neehn sen im Bwai Pikni iina di worl fi rait aaf di piipl iina di worl. Nuo! Gad sen im fi siev dem. Enibadi we chos iina Gad Bwai Pikni no get rait aaf, bot di piipl dem we no chos iina im, dem don rait aaf aredi, kaa dem no chos iina Gad wan dege-dege Bwai Pikni; dem no chos iina im niem.


2 Korintiyan 6:18\nMi wi bi unu faada, an unu wi bi mi bwai an gyal pikni dem.” Dat a wa di Laad we muor powaful dan evri an eniting se.\n“An di king a-go ansa bak, ‘Mi tel unu dis, an a chuu mi a taak, di taim dem wen unu weehn du dem sitn de fi wan a mi breda an sista dem we piipl se no wot notn, a laik se a mi unu did dwi’it fa.’\n Bot az fi aal a dem we welkom im — dat fi se, dem we chos iina im an im niem, im gi dem di rait fi ton Gad pikni. Bot dem no baan iina Gad fambili laka ou naamal pikni baan wid mada an faada, ar kaaz sumadi did fiil fi av seks, ar kaaz wan ozban mek op im main se im waahn pikni. Nuo! A Gad imself mek dem baan.\n Bot wen di taim we Gad set did kom, im sen im Bwai Pikni, Jiizas. Iivn duo im a did Gad pikni, Jiizas baan jos laik mi an yu. Im did av wan mada an im did afi fala di Laa tu. Gad sen im Bwai Pikni fi frii aal a wi we a did sliev tu di Laa so dat di uol a wi kuda ton Gad pikni.\n Kaaz a onggl di piipl dem we mek Gad Spirit liid dem, a Gad pikni. Kaaz Gad neva gi unu wan Spirit we ton unu iina sliev an kaaz unu fi fried. Di Spirit we Gad gi wi, mek wi im pikni an a da Spirit de mek wi kyan taak tu Gad an kaal im “Faada, fi mi Faada.” Gad Spirit an fi wi Spirit jain op tugeda an se dat wi a Gad pikni. So sins wi a Gad pikni, wi a-go get aal a di sitn dem we Gad pudong fi bles im piipl wid. An no jos dat, aal a we Gad pudong fi Krais Jiizas, im a-go shier it wid wi. Kaaz ef wi sofa laik ou Krais Jiizas did sofa, wi no wi get big op laik im an get aal a di nais sitn dem we im a-go get tu.


Iibruu 8 | Bible.is\n1Nou dis a di mien sitn wi a se: Wi av wan liida fi priis we did sidong pan di rait an saida Gad chuon op iina evn. 2An im wok az di liida fi di priis dem iina di muos uoli uoli plies, we Gad de. Da tent de a di riil tent, a di Laad put dat op — a no man!\n3Evri liida fi priis afi gi aafrin plos bon sakrifais gi Gad. So da wan ya did afi av sopm fi gi Gad tu. 4Nou, ef im did de pan ort im wudn ton no liida fi priis at aal, kaaz yu don av liida fi priis aredi we gi di aafrin we di laa se fi gi. 5Dem wok az liida fi di priis dem iina tent we luk laik wa de a evn, bot dem de tent kyaahn riili kom kluos tu di wan we de a evn, nuo sa. Dem de komiin laka sheda fi di riil ting. A so kom Gad did waan Muoziz wen im did bout fi mek di tent fi piipl kom worship im. Gad se, “Mek shuor se yu mek evriting jos laik wa mi shuo yu pan di moutn.” 6Bot nou, di wok we Jiizas get fi du, dat uol iip biga dan di priis dem uon, laik ou im kom bitwiin Gad an wi an mek wan beta diil wid Gad fi wi, an da plan de pramis wi som beta sopm tu.\n7Kaaz ef notn neehn rang wid di fos plan, Gad wudn go mek wan neda wan. 8Bot Gad did si se di piipl dem did a du rang, dem neehn a fala di fos plan, so im se tu dem se, “Wach it, di taim a kom, di Laad se, wen mi ago mek wan nyuu pramis wid di Izrel piipl dem, an mi ago mek wan nyuu pramis wid di piipl dem a Juuda tu. 9It naa go komiin laik di pramis we mi did mek wid dem faada faada dem wen mi did tek dem an — an liid dem outa Iijip. Kaaz dem did brok di pramis an neehn lisn wa mi se, so mi ton we fram dem. A dat di Laad se, 10Bot nou, afta dem die de, dis a di nyuu pramis we mi a mek wid di Izrel piipl dem, di Laad se. Mi ago put mi laa dem iina dem ed an mi ago rait dem dong pan dem aat. Mi ago bi fi dem Gad, an dem ago bi fi mi piipl dem. 11Nobadi naa go afi tiich dem nieba agen, ar dem breda ar sista dem se dem fi, ‘nuo di Laad.’ Kaaz evribadi ago nuo mi aredi, fram di liklis wan tu di tap-a-tap. 12“Kaaz mi ago chriit dem gud an kain an paadn dem fi aal a di wikid sitn dem we dem du. Mi naa memba dem sin, mi ago figet dem.”\n13Wen di Laad se di pramis we im mek a wan ‘nyuu’ wan, im miin se di fos wan naa yuuz agen. An ef sitn naa yuuz, an a get uol, den it suun gaan an don fa.\nContinue to Iibruu 9 »


Ischri a di Migl Iis - Wikipidia\nIschri a di Migl Iis\nDi Migl Iis a wahn riijan we chrech frahn soutwes Ieja, soutiis Yuurop an naatiis Afrika. Di riijan naav no klier klier bounjri. Di Migl Iis a di bortplies an spirichwal senta fi Juudaizm, Kristianiti, Izlam, Yezidi, an ina Iran, Michra'izm, Zuoroaschrianizm, Manika'izm, an di Ba'ai Fiet. Chuu di ischri a di riijan di Migl Iis a wahn mieja senta fi wol afier. Palitikali, Ikanamikali, kochrali, an rilijosli, di riijan a wahn sensitiv ieria. Di orlies siblaizieshan dem, Mesopotiemia an ienchent Iijip, divelop ina di Fortail Kresent an Nail Vali riijan a di ienchent Nier Iis, an tu di siblaizieshan a di Levant, Iran, an Ariebian Peninsula. Di nier iis get yuunifai fos aanda di Achaemenid Empaiya; den bai di Maseduonian Empaiya; an den di Partian an Sasanid Empaiya dem. Di Arab Kalifet dem ina di Migl Iej, ar di Izlamik Guolen Iej, wehna di fos fi yuunait di wuola di riijan az wahn sepret riijan, and mek di daminant etnik aidentiti an langwij we wi si tide. Di Seljuk, Ataman, an di Safavid empaiya dem daminiet di riijan afta.\nDi madorn Migl Iis kom bout afta Wol Waar 1, wen di Ataman empaiya, an di Senchral Powa dem uu luuz di waar, paat op di riijan ina sepret nieshan nieshan. Ada tingz we gwaan ina disa chrasfamieshan ya inkluud di establishment a Izrel ina 1948, an di dipaacha a di Yuuropiian powa dem, Griet Britn an Frans we wehn av palitikal influens ina di riijan. Ina som wie, di Yunaitid Stiets tek dem plies.\nIna di 20t senchri, wuoliip a kruud ail fain ina di riijan, an disya gi di Migl Iis muo impuotant ina di wol. Mas prodokshan a di ail taat roun 1945, wid Saadi Ariebia, Iran, Kuwiet, Irak, an di Yunaitid Arab Emiriets, uu wehn av di muos ail. Estimet fi di mount a ail rizorv, espeshali ina Saadi Ariebia an Iran, a som a di aiyis ina di wol. Di intanashinal ail kaatel OPEK av muosli Migl Iistan konchri.\nIna di Kuol Waar, di Migl Iis wehna wan plies we yu kuda obzorv aidialajikal an palitikal schrogl bitwiin di tuu suupapowa dem: di Yunaitid Stiets an di Suoviet Yuunian, az dem wehna fait fi influens di difrent konchri dem ina di riijan. Ina di 20t senchri, an ina di 21s senchri, di riijan expiiriens piiriad a piis an talarans, an piiriad a kanflik an waar. Di korent ishyu dem nowadiez a di Irak Waar, Izrel-Plalistain kanflik, an di Irienian Nyuuklier Pruogram.\nRichriiv frahn "https://jam.wikipedia.org/w/index.php?title=Ischri_a_di_Migl_Iis&oldid=18687"\nLast edited on 27 Aagos 2017, at 16:16


1 Korintiyan 13 | Bible.is\n1 Korintiyan 13\n1Ef mi kuda taak aal a di langwij dem iina di worl, aal taak di langwij wa di ienjel dem yuuz bot no av lov iina mi aat, mi komiin laik wan bel ar wan metal pan we jos a mek naiz. 2Ef wi kuda kyari mesij chriet fram Gad, an nuo bout aal a di tingz we Gad kip fram wi an nuo bout evriting we de fi nuo bout, an mi so chrang iina wa mi biliiv dat mi kyan muuv mountn bot mi no av lov iina mi aat, mi a no notn. 3An ef mi gi we evriting we mi av, an aal gi op mi badi so dat dem kyan bon it op, ef mi du aal a dat bot no av lov iina mi aat, it naa du mi no gud.\n4Wen sumadi av lov iina dem aat, dem kain tu piipl an dem tek taim wid dem. Dem no red yai ar gwaan buosi-buosi. Piipl we av lov iina dem aat no lov fi shuo aaf. 5Dem no disrispek ada piipl an dem no du tingz fi elp demself wan. Piipl we av lov iina dem aat no iizi fi get beks an dem no av op piipl iina dem aat. 6Dem no selibriet wen dem si iivl tingz a gwaan, bot dem wi selibriet wen dem ier di chuut. 7Piipl we av lov iina dem aat neva eva gi op no mata wa apm tu dem an dem neva tap biliiv iina Gad. Piipl we av lov iina dem aat chos Gad fi tek kier a dem an dem wi go chuu eniting we riich dem an no fos ar komplien.\n8Chuu lov neva eva tap — it kyaahn ded. Bot wan die di piipl dem we kyari mesij chriet fram Gad, ago tap kyari mesij. An di piipl dem we taak iina tongz, wan die dem ago tap taak iina tongz. An di piipl we kyan andastan di tingz dem we Gad shuo wi, wan die dem ago tap tu. 9Kaaz Gad no shuo wi evriting an wi no nuo evriting we im nuo. So di gif dem we di Uoli Spirit gi wi a jos fi wan taim, 10wen Jiizas Krais kom bak an evriting don wid, wi naa go niid dem gif de agen. 11Wen mi a did pikni, mi taak laik mi a pikni an mi tingk an gwaan laik ou pikni fi gwaan. Bot wen mi ton man mi tap gwaan laik pikni. 12Kaaz jos laik ou wen wi luk pan wiself iina wan shain piis a metal, wi kyaahn mek out evriting, a siem so wi tan nou. Wi nuo som tingz bot wi no nuo evriting. Bot wan die wi ago si Gad fies tu fies an den wi wi nuo an andastan evriting we de de fi nuo bout Gad. Jos laik ou Gad nuo evriting bout wi. 13So nou a chrii tingz lef we wi fi gwaan du: chos iina Gad, gwaan biliiv se im ago gi wi wa im se im ago gi wi an fi lov wi wan aneda. Outa aal a dem di muos impuotant wan a lov.\nContinue to 1 Korintiyan 14 »


Revilieshan 11 | Bible.is\n1Den dem gi mi wan lang piis a tik laik wan ruula an Gad tel mi se, “Go meja mi ous an di alta, an kount umoch piipl de de a worship. 2Bot no meja out iina di yaad we mi ous de, kaaz mi gi da paat de tu di piipl dem we a no Juu. Dem ago tek kanchuol a di uoli siti an ruul it fi faati-tuu mont. 3An mi ago gi mi tuu sorvant dem powa fi priich mi mesij fi wan touzn, tuu onjrid an siksti die. Dem ago av aan som rof kluoz fi shuo se dem wel sad an dem aat a baal out fi di piipl dem.” 4Dem tuu sorvant ya a di tuu aliv chrii an di tuu sitn dem fi uol kyanggl we de infronta di Laad we ruul di ort. 5Ef nobadi chrai fi du dem notn bad, faiya ago kom outa dem mout an bon op dem enimi. A so enibadi we chrai fi chobl di tuu witnis dem ago ded. 6Gad gi dem tuu man de powa fi shot op di skai so no rien kyaahn faal di uol taim dem de de a priich im mesij bout wa ago apm. An im gi dem powa tu fi ton waata iina blod an fi lik di ort wid aal kaina sofarieshan enitaim dem waahn.\n7Wen dem don se aal wa Gad waahn dem fi se, di wail wail animal we kom op outa di diip diip pit we no av no batam gweehn atak dem, an biit dem an kil dem. 8Dem badi ago get lef pan di ed ruod a di big big siti we evribadi nuo, di toun we dem kaal Sadam ar Iijip. Dem kaal Sadam ar Iijip kaaz a de dem did kil dem Laad pan di kraas. 9Fi chrii an a aaf die piipl gweehn luk pan dem ded badi a lai dong iina di ruod. Piipl fram evri chraib, evri konchri an piipl we taak aal saat a langwij ago luk pan dem, kaaz dem naa go mek nobadi beri dem. 10Di piipl dem pan di ort ago wel api se dem tuu prafit de ded. Dem ago paati an sen prezent go gi wan aneda kaaz dem tuu prafit de yuuz tu mek di piipl dem sofa wikid wikid.\n11Afta di chrii an a aaf die, Gad ago mek dem kom bak alaiv an tan op. An aal a di piipl dem we a wach ago kech dem fried — fried til dem no nuo wa fi du wid demself. 12Den di tuu prafit dem ier wan loud vais outa evn se tu dem, “Kum op ya.” An wan kloud tek dem op iina evn wail dem enimi a wach.\n13Siem taim wan torbl ortkwiek apm an ef yu plit op di siti iina ten paat, wan paat mash op. Di ortkwiek kil aaf sevn touzn piipl. An di res a piipl dem kech dem fried an staat gi priez tu di Gad we de a evn.\n14Dat a di sekan set a sofarieshan dem did afi go chuu. Dem av wan muor fi kom.\n15Wen ienjel nomba sevn bluo fi im chompit, mi ier som loud vais iina evn a se, “Nou fi wi Gad, an Krais Jiizas av di rait fi ruul uova di uol worl an im ago ruul fi eva an eva.” 16Den di twenti-fuo elda dem fling dong demself wid dem fies a grong an worship Gad. 17Dem se: “Laad Gad, yu we av aal di powa, wi gi yu tangks. Yu a di wan we alaiv, an di wan we de bout fram wie bak wen. Wi tangk yu se yu a shuo yu powa an ruul uova di uol worl. 18Di piipl dem we neva did a worship yu did wel beks wid yu; an di taim kom nou fi yu shuo dem se yu beks wid dem tu. An a taim nou fi yu joj di ded, an fi gi yu sorvant di prafit dem, an yu piipl an aal uu ana an rispek yu, weda dem big ar likl, wa dem dizorv. An a taim nou fi yu mash op di piipl dem we a mash op di ort.”\n19Den Gad ous iina evn uopm op. An mi si iina Gad ous di likl wud baks we kip di tuu stuon buk dem we Gad di gi Muoziz an we av di ten komaanment rait pan it. Siem taim laitnin did a flash, tonda staat ruol, wan ortkwiek lik an wan torbl staam kom, an aal ais staat jrap fram di skai.\nContinue to Revilieshan 12 »


Ifiijan 4 | Bible.is\n1So den, mi we de a prizn, kaaz mi a sorv di Laad a beg unu — unu we Gad pik fi bi im piipl. Mi a beg unu fi liv ou Gad waahn unu fi liv. 2Ombl unuself an lorn fi tek taim wid unu wan aneda. No bada rof op nobadi. Insteda dat, aalwiez shuo lov, wen unu a diil wid unu wan aneda. No kwik fi get beks. 3Di Uoli Spirit mek di uol a unu ton wan. So du unu bes an mek shuor se unu liv gud wid unu wan aneda. 4Aal a wi a wan badi an a onggl wan Uoli Spirit de, we liv iina wi. Gad kaal aal a wi tu im di siem wie. An aal a wi we Gad kaal a luk fi get di siem sitn fram im we im kaal wi fa. 5A onggl wan Laad Jiizas Krais de. Aal a wi biliiv wan chuut an aal a wi get baptaiz fi wan riizn. 6A onggl wan Gad de an a im a Faada fi evribadi, a im ruul uova evribadi, a im mek evribadi fi du im wok, an a im shuo imself iina evribadi.\n7Krais Jiizas gi evri wan a wi wan speshal gif fi wi spirit. Dat shuo umoch im gud an kain tu wi. 8A dat mek it rait dong iina Gad wod se: “Wen im go op a di ai ai plies, im tek di piipl we a prizn an mek dem fala bak a im an im gi nof gud sitn tu piipl.” 9(Wen taim it se dat “Im go op a wan ai ai plies,” we dat miin? It no miin se im go dong iina di diip diip paat a di ort fos bifuo im go bak op? 10Di siem wan we go dong iina di diip paat a di ort, a im siem wan go op a di ai ai plies, ai op muor dan di skai. Im du dat, so dat im kuda ruul di uol worl.) 11A im siem wan tek som a im piipl dem mek dem ton apasl. Im mek som ton prafit an im sen som fi go roun an priich di gud nyuuz. Im mek som ton paasn an tiicha. 12Im du aal a dis ya fi get Gad piipl redi fi du Gad wok an fi elp di choch fi gruo chrang 13chrang, so til di uol a wi ton wan; wan, kaaz aal a wi chos iina Gad Bwai Pikni iina di siem wie, an aal a wi gruo op an biyiev jos laik im.\n14Wen da taim de kom, wi naa go komiin laik likl pikni we iizi fi get fuul op. Wi naa go komiin laik wan likl buot we di sii pich aal bout, ar we briiz bluo aal uova di plies. No laiyad, jinal tiicha kyaahn kom chrik wi ar fuul wi op. 15Insteda gwaan laik se wi a pikni, mek wi taak bout di chuu mesij bout Jiizas an mek wi liv laik ou di mesij se wi fi liv. An mek wi du it wid lov iina wi aat. Da wie de, wi wi gruo op chrang iina aal saat a wie an get fi komiin laik Krais Jiizas, di wan we a di ed fi di choch. 16Di ed kanchuol di difrant paat dem pan di badi. An di jaint dem mek di difrant badi paat dem kanek op iina wan fi faam wan badi. Ef aal a di paat dem pan di badi du wa dem fi du, di badi wi gruo chrang. A siem so it go iina di choch. Wen evribadi du we dem supuoz fi du, di piipl dem iina di choch wi gruo chrang wid lov iina dem aat.\n17So, lisn nou! Mi a Gad sorvant so mi av di rait fi tel unu wa unu fi du. Unu no fi liv no muo laik di piipl dem we no nuo Gad. We dem piipl de main tel dem fi du no mek no sens. 18Dem kyaahn andastan notn, an dem no av no lat an paat iina di nyuu laif we Gad gi, kaaz dem no nuo bout Gad. An dem no nou notn bout Gad, kaaz dem ton dem main gens im. 19Dem no kier bout we rait ar rang no muo, kaaz dem no av no shiem. Dem eva waahn fi du di sitn dem we dem badi waahn — aal saat a naasi an wikid sitn. Dem jos kyaahn satisfai. Di muo dem du rang, a di muo rang dem waahn fi du.\n20Bot unu nuo se di wie dem a liv no lain op wid wa wi tiich unu bout Jiizas Krais. 21Mi shuor se wa unu ier bout im, an wa unu lorn bout im, a di chuu mesij bout im. 22Unu lorn se unu fi don we wid di uol laif we unu yuus tu liv an aal a di wotlis sitn dem unu yuus tu du, wen unu neva did a fala Jiizas. Dem taim de, unu did lov di wikid sitn dem we onggl did a mash op unu laif. 23Unu lorn ou fi kanchuol unu spirit an unu main fi tingk iina wan nyuu wie. 24An unu lorn fi liv laik wan nyuu sumadi we Gad mek aal uova agen. Gad mek unu fi tan jos laik im — fi du wa rait an wa gud an kliin azkaadn tu di chuut.\n25So den, unu fi tap tel lai. Mek aal a wi taak di chuut tu wi wan aneda, kaaz di choch komiin laik wan badi, an aal a wi a paat a it. 26Ef unu get beks bout sopm, no mek dat kaaz unu fi sin. An no mek di die don an unu stil beks wid wan aneda. 27Unu no fi gi di devl no chaans niida. No mek im mek unu sin. 28Aal uu did a tiif mos tap tiif. Wa dem fi du a wok aad fi wa dem waahn. Da wie de, dem wi av inof fi shier wid piipl we no av notn.\n29Unu fi tap chat doti chat. Taak gud sitn aal di taim. Da wie de, di sitn dem we unu se wi bil op di piipl dem we niid fi get bil op. An enibadi we ier we unu se wi nuo ou Gad lov dem iivn duo dem no dizorv it. 30No du notn fi mek Gad Uoli Spirit afi baal. A im liv iina unu an put im speshal maak pan unu fi shuo se unu bilang tu Gad an se wan die Gad ago frii unu kaaz a dat im siev unu fa. 31Tap kyari beli fi unu wan aneda, an beks op beks op an a get mad wid unu wan aneda — tap it. Tap kos out an tier dong unu wan aneda an unu no fi wikid tu unu wan aneda niida. 32Unu fi kain an gud tu wan aneda. Unu no fi kip op wan aneda iina unu aat. Siem laik ou Gad paadn unu sieka wa Jiizas Krais du, a siem so unu fi paadn unu wan aneda tu.\nContinue to Ifiijan 5 »


Luuk 24 | Bible.is\n1Orli, orli Sonde maanin, di uman dem go a di tuum wid di spais we dem did luk bout. 2Dem fain di stuon ruol we fram fronta di tuum. 3Dem go iin de, bot dem no fain Jiizas badi. 4Siem taim wen dem a wanda wa apm, tuu man iina kluoz we brait laik lait kom tan op said a dem. 5Di uman dem aat riich a dem mout an dem eng dong dem ed kaaz dem so fraitn. Bot di man dem se tu dem se, “Wa mek unu a luk fi di wan we liv mongks di wan dem we ded? 6Im no de ya, im kom bak alaiv! Memba wa im tel unu wen im did mongks unu iina Gyalalii. 7‘Dem ago tek di Man we Gad Pik gi wikid piipl we ago kil im pan di kraas bot im ago kom bak alaiv chrii die lieta.’ ” 8Den dem memba we Jiizas did tel dem.\n9Afta dem kom bak fram di tuum, di uman dem tel Jiizas ilevn apasl an aal di res a falara dem wa did apm. 10Nou a did Mieri Magdaliin, Juowana, Mieri we a Jiemz mada, an di ada uman dem, uu did tel di apasl dem wa dem si. 11Bot di apasl dem neva biliiv di uman dem, kaaz we dem did a se soun laik fuulinish. 12Piita get op an ron go a di tuum. Im ben dong, bot di onggl ting im si a di piisa linin klaat wan, so im go we, a wanda wa apm.\n13Di siem die tuu a Jiizas falara dem did a go a wan dischrik niem Emiyos, bout sevn mail fram Jeruusilem. 14Dem did a chat bout evriting wa apm. 15Siem taim dem a chat an aal a aagyu wid dem wan aneda, Jiizas kom op an staat waak wid dem, 16bot dem kudn pik op se a im.\n17Jiizas aks dem se, “Wa unu a taak bout?” Dem tap waak, dem fies sad. 18Di wan niem Kliiyopas, se tu Jiizas se, “Yu mosi di onggl sumadi we kom iina Jeruusilem we no nuo bout di sitn dem wa apm dem laas kopl a die ya.”\n19Jiizas aks dem, “Wa kaina sitn?” Dem se tu im se, “Bout Jiizas fram Nazaret. Im did se an du som powaful sitn yu si we shuo aal di piipl dem se im a wan a Gad prafit dem. 20Di ed priis dem an wi ruula dem an im uova so dem kuda kil im, an dem niel im op pan wan kraas. 21Bot wi did a uop se im a did di wan fi frii Izrel. Nou a chrii die sins aal a dis apm. 22Bot no onggl dat, som a di uman dem we fala Jiizas laik wi, shak wi. Dem go a di tuum orli dis maanin 23bot dem no fain di badi. Dem kom tel wi se, dem si ienjel we tel dem se Jiizas alaiv. 24Som a di man dem go an fain di tuum uopm an emti jos laik ou di uman dem did se.”\n25Jiizas se tu dem se, “Ou unu fuul-fuul so, unu aat so tof unu no waahn fi biliiv aal a wa di prafit dem se! 26Unu no nuo se di Krais afi sofa dem sitn de bifuo Gad tek im op iina evn an ana im?” 27Jiizas eksplien tu dem aal a di sitn dem we did rait dong bout im, fram wa Muoziz did se tu aal a wa di ada prafit dem did se.\n28Wen dem riich nier di dischrik we dem a go, Jiizas gwaan laik se im did a go forda. 29Bot dem beg im, “Luk di die aalmuos don, an nait a kom, so tan wid wi.” So Jiizas tan wid dem.\n30Im sidong a di tiebl wid dem. Jiizas tek bred, gi tangks, brok it an gi dem. 31Den dem pik op se Jiizas a di man dem did a taak tu bot siem taim, braps, im disapier. 32Dem aks dem wan aneda, “Wi neehn fiil sitn a bobl iina wi aat wen im did a chat wid wi pan di ruod an a eksplien tu wi wa Gad wod se?”\n33Dem get op an go baka Jeruusilem siem taim. An dem fain di Ilevn an dem we did gyada wid dem 34an se, “A chuu! Di Laad kom bak alaiv an mek Saiman si'im.” 35Den dem tel dem wa apm pan di ruod tu Emiyos, an ou a wen Jiizas a brok di bred gi dem, dem pik op se a im.\n36Siem taim dem a chat bout aal a dis, Jiizas imself tan op wid dem an se, “Piis!”\n37Im falara dem fraitn, kaaz dem tingk dem a si wan dopi. 38Jiizas se tu dem se, “Wa mek unu fraitn? Wa mek unu no biliiv? 39Luk pan mi an an fut dem. A mi! Toch mi an si. Dopi no av skin an buon, laik mi.”\n40Afta Jiizas se dis, im shuo dem im an an im fut dem. 41Dem glad so til dem kudn biliiv we dem a si. So im aks dem se, “Unu naav notn fi iit?” 42Dem gi im piis a ruos fish, 43an Jiizas tek it an nyam it infront a dem.\n44Jiizas tel dem se, “Wen mi did de mongks unu mi tel unu bout aal a dem sitn ya. Mi tel unu se evriting we rait bout mi iina Muoziz Laa, wa di prafit dem se an we iina di Saamz tu did afi kom chuu.”\n45Den Jiizas uopm op dem main an mek dem andastan we Gad wod se. 46Jiizas tel dem se, “Dis a wa rait dong: Krais ago sofa, im ago ded an kom bak afta chrii die, 47an iina fi mi niem unu fi priich an tel di piipl dem we a no Juu fi ton tu Gad an get paadn fi we dem du rang. Staat rait ya-so iina Jeruusilem. 48Unu mos tel piipl bout evriting we apm. 49An luk, mi a sen unu we mi Faada pramis fi gi unu, bot tan iina di siti til unu get powa fram evn.”\n50Jiizas liid dem go out a Betani. Im lif op im an an bles dem. 51Siem taim Jiizas a bles dem, im get tek op iina evn an im lef dem. 52Afta di falara dem worship Jiizas dem go baka Jeruusilem api so til. 53An dem eva de a Gad ous a priez im.\nContinue to Jan 1 »


Ischri a Juudizam ina Jumieka - Wikipidia\nIschri a Juudizam ina Jumieka\n(Bounce offa Ischri a Juu ina Jumieka)\nWentaim di Panish ehn hakyupai Jumieka, Juwish piipl frahn Spien ahn Puotyugal we a ron frahn di “Ingkwizishan,” kom seklop di ailant. Uova di wuoliip a ierdem sens da taim de, muo Juu kom frahn Jormani, ahn Senchral Yuurop. Fos taim, dehn faam sopret Kanggrigieshan; di tuu muos papyula wan dem waihna di Sefaadim ahn di Ashkinaazim. Ina 1881, dehn jainop fi faam “Di Yunaitid Kanggrigieshan a hIzrelait Piipl.”\nDi fos Juwish Sinigag ina Jumieka bil a Puot Raayal, sixtiin ier bifuo di eleva hortkwiek rak di ailant. Di sinigag ehn de ina wahn sekshan a di toun we singk dong ina di sii. Bai dem taim de, sinigag bil aal uoba Jumieka -- ina Panish Tong, Mantigo Bie, Falmot, an som ada paat. Tuu mieja Juwish simichri de a Onzbie ahn Falmot.\nOnzbie Simitchri[change up | change up di source]\nOnzbie (Hunt's Bay) a wan a di haulis Juwish simichri ina di Westan wol wid tuumtuon wa diet bak a 1672 ahn fi datde riizn aluon dizaab fi chriit az istarikal signifikant sait.\nNof memba a di Jumiekan Juwish komyuniti kyahn chries dehn faambli lain tu dem we beri ina di simichri. Touzn a Jumiekan bie di niem DaCosta, deLeon, Gabay, Henriques, Levy, ahn Nunes, fi egzampl, uu ab ansista beri ina disya haul abandan simichri iibn duo dehn faambli maita no praktis Juudizam agen. hOrli atemp fi taat signifikant ristorieshan pruogram mek ina 1937 fi ankiba ahn anort di simichri. Di sait lis az wan a di Jumieka Nashinal Eritij Chos sait bot dehn no du notn fi ristuor, sikyor ar mentieni muo dahn bushi ebri nou ahn den.\nLietli sohn uobasiiz skala ahn risaacha az wel sohn luokal piipl taat wok pahn likl ristorieshan. Di ebidens anort bai di risaach paint tu di fak se di Juwish kalani a Puot Raayal wehn signifikant ahn praaspros. Onzbie kraas di chanil frahn Puot Raayal ehna di haidiil plies fi di Juudem beri dehn ded. Di laas rikaad a berial diet 1819.\nDi griebtuondem wa diskoba mekout a kaasli matiirial impuot frahn hIngglant. Dehn fain ebidens a ud kiaskit ahn maaka we ratn we lang taim, prizomshan fi di puora Juudem. Di kaasli maabl frahn nof a di grieb tekwe ahn wan tiiri a dat dehn tiif dem sel dem tu kiabinet meka fi yuuz mek fornicha. hInskripshan pahn di griebtuondem rait ina Iibruu, Puotyugii ahn Panish, az wel Ingglish.\nReferences[change up | change up di source]\n↑ The Knell of Parting Day - A History of the Jews of Port Royal and The Hunt's Bay Cemetery\nBibliography[change up | change up di source]\nTemplate:Ischri a Juudizam ina Jumieka/Citation/core\nKoromanti • Ibo • Maruun\nChaini • Iis Indian • Japaniiz • Lebaniiz • Pakistani\nJuwish • Ingglish • French • Joerman • Airish • Puotigiis • Skatish • Panish


Aks 2 | Bible.is\n1Wen Pentikas die kom, aal a di piipl we biliiv iina Jiizas did gyada op iina di siem plies. 2Aal av a sodn dem ier wan naiz a kom fram di skai. Di naiz soun laik wen wan chrang chrang briiz a bluo, an it ful op di uol ous we dem did sidong. 3Den dem si som sitn we luk laik som likl faiya we shiep laik tong kom res pan evri wan a dem ed. 4Di Uoli Spirit tek kanchuol a aal a dem an gi dem powa fi taak iina som difrant difrant langwij.\n5Nou yu did av som Juu we aalwiez a worship Gad an we kom fram aal uova di worl. Di uol a dem did a stie iina Jeruusilem. 6Wen dem ier di big naiz, wan kroud a dem gyada op. Dem did wel shak kaaz evri wan a dem did ier iina fi dem uona langwij wa di biliiva dem did a se. 7Dem did so shak dem kudn biliiv we dem did a ier, so dem aks, “Wiet, aal a dem piipl ya we a taak, no Gyalalii dem kom fram? 8So ou kom evri wan a wi ier dem a taak iina fi wi uon langwij, di langwij we wi taak fram wi a pikni? 9Evribadi ier dem uona Langwij, piipl we kom fram Paatiya, Miid, Iilom, piipl we kom fram Mesopotiemiya, Judiya, Kyapaduoshiya, Pontos, an Iezha, 10piipl we kom fram Frijiya, Pamfiliya, Iijip an di paat a Libiya we nier sairiin; piipl we kom fram Ruom an jos a tan de likl, 11(piipl we a Juu an piipl we ton Juu); piipl we kom fram Kriit an piipl we a Arab - wi ier di uol a dem a taak iina fi wi uona langwij bout di powaful sitn dem we Gad du! 12Kaaz dem did so shak an kaaz wa dem di ier did kanfyuuz dem, dem aks dem wan aneda, “A wa aal a dis miin?” 13Bot som a dem laaf aafa di biliiva dem an se, “A jrongk dem jrongk man. Dem jringk tu moch wain we jos mek.” 14Den Piita tan op wid di ada ilevn apasl dem, riez im vais an taak tu di kroud a piipl dem se, “Aal a unu we a Juu, an aal a unu we liv iina Jeruusilem, mek a tel unu sopm an unu fi lisn gud wa mi a tel unu. 15Dem piipl ya no jongk laik unu tingk. A jos nain aklak a maanin! 16No man, a dem sitn ya di prafit Jowel did se wuda apm. Im se: 17“Gad se, ‘Iina di laas die dem, mi ago put mi Spirit iina piipl evri we. Unu bwai pikni dem an unu gyal pikni dem ago priich mi mesij. Unu yong man dem ago get vijan fram Gad, an unu uol man dem ago andastan Gad mesij chuu di jriim dem we dem get fram Gad. 18Iina dem die de mi ago put mi Spirit iina aal uu du we mi se dem fi du, weda dem a man ar uman, an dem ago priich mi mesij tu. 19Mi ago shuo som powaful sitn op iina di skai an shuo som sain pan da ort ya, blod an faiya an wan ton a smuok. 20Di son ago ton blak laik nait an di muun ago ton red laik blod bifuo di big an impuotant die kom fi di Laad du som powaful sitn. 21An evribadi we kaal pan di Laad niem gweehn get siev.’\n22“Unu Izrel piipl, ier we mi a se: Gad did don shuo unu klier klier se im did a wok chuu Jiizas di man fram Nazaret. Im shuo unu chuu di mirikl, sain, an powaful sitn dem we im did mek Jiizas du mongks unu. 23Azkaadn tu im plan, Gad gi uova da man de tu unu kaaz a so im did set it op, an im did don nuo se a so tingz did ago go. An unu mek di piipl we a no Juu kil im pan di kraas. 24Bot Gad mek im kom bak alaiv an frii im fram det powa kaaz det kudn kip im dong fi eva. 25Dis a wa Dievid did se bout im: Im se, ‘Mi si di Laad, im eva infronta mi. Im aalwiez de wid mi, rait saida mi. Notn kyaahn shiek mi. 26Sieka dat an kaaz mi aat api, mi gi yu priez wid mi uona mout. An mi shuor se evriting ago aarait, iivn duo mi a wan man jos laik evribadi els, bot mi a luk fi get aal wa Gad pramis fi gi mi. 27Kaaz yu naa go figet mi an lef mi suol mongks di ded, an yu naa go lef yu sorvant we aalwiez du wa yu se fi ratn iina di griev. 28Yu shuo mi wa mi fi du so dat mi kyan riili liv. An kaaz yu de ya wid mi, yu wi mek mi aat wel api.’\n29“Breda an sista mi no afi fried fi taak tu unu bout wi faada Dievid. Wi nuo se im ded an dem beri im, an im tuum stil de ya op tu tide. 30Im a did wan prafit an im did nuo se Gad did pramis im se im ago mek wan a im pikni sidong pan im chuon. 31Chuu Gad did shuo Dievid wa im ago du bifuo it apm, Dievid taak bout ou Gad wuda mek Krais Jiizas kom bak alaiv afta im ded. Im se Gad wudn lef im iina di griev ar mek im badi ratn. 32Gad did mek da siem Jiizas de kom bak alaiv, an di uol a wi did si wid wi uona yai. 33So Gad big op Jiizas an put im fi sidong a im rait an. An Faada Gad gi im Bwai Pikni di Uoli Spirit jos laik im did pramis. So aal wa unu a si an a ier ya nou, a Jiizas mek dem a apm. 34Dievid neva get tek op iina evn, bot im se “‘Di Laad tel fi mi Laad se: “Sidong a mi rait an 35til mi mek yu enimi dem kom ton wan stuul fi yu put yu fut pan.”’\n36“So mi waahn aal a unu Izrel piipl fi nuo an andastan dis: Gad mek da siem Jiizas ya Laad an Krais.”\n37Wen di piipl dem ier di sitn dem we Piita se, a laik sitn tab dem iina dem aat. So dem aks Piita an di ada apasl dem se, “Wi breda, wa wi fi du?”\n38Piita tel dem se “Aal a unu, ton we fram unu sin dem an shuo se unu sari fi wa unu du, get baptaiz iina Jiizas Krais niem an Gad wi paadn unu fi unu sin dem. Ef unu du dat, Gad wi gi unu im gif, dat a di Uoli Spirit. 39Wa Gad pramis a fi unu an unu pikni dem an fi aal uu liv faar faar fram ya-so — fi evribadi we Gad ago kaal fi bi im pikni.”\n40Piita yuuz nof ada wod fi waan dem an fi beg di piipl dem se, “Unu fi tek we unuself fram mongks di wikid piipl we a liv iina dem taim ya, so dat di ponishment we ago kom pan dem no riich unu tu.” 41Di wan dem we biliiv Piita mesij get baptaiz, an da die de, di Laad mek bout chrii touzn muor piipl jain di choch.\n42Di piipl dem we biliiv Piita mesij spen di uol a dem taim a lorn fram di apasl dem, shier wa dem av wid wan aneda, iit tugeda an prie tu Gad tugeda. 43Aal a di piipl dem shuo nof rispek fi Gad kaaz im did mek di apasl dem du nof nof mirikl an som powaful sitn mongks dem. 44Evribadi we biliiv iina Jiizas did stie tugeda — dem a did wan gruup, an dem elp dem wan aneda wid wa dem niid. 45Dem sel som a di sitn dem we dem did av an gi tu wan aneda fram taim tu taim azkaadn tu wa dem niid. 46Evridie dem miit op iina di yaad we Gad ous de. Dem go a wan aneda ous an iit fuud tugeda an dem aat did wel api. Dem did api fi shier wid wan aneda. 47Dem kip aan a priez Gad an aal di piipl iina Jeruusilem did api wid dem an taak gud bout dem. Evridie di Laad Jiizas siev muor an muor piipl an mek dem jain di choch.\nContinue to Aks 3 »


Aks 13 | Bible.is\n1Nou yu did av som prafit an som tiicha mongks di biliiva dem we did a Antiyak: man laik Baanabas, Simiyan we dem kaal Naiga, Luushos fram Sairiin, Manoyen (im an Erad di ruula a did gud gud fren fram dem a pikni) an Saal. 2Dem did a sorv di Laad an a kip we fram fuud wen di Uoli Spirit se tu dem se, “Frii op Baanabas an Saal so dem kyan du di wok we mi did pik dem fi du.” 3So afta dem taim fi kip we fram fuud an prie did don, dem put dem an pan Baanabas an Saal ed, prie fi dem, an sen dem aaf.\n4Di Uoli Spirit sen out di tuu a dem an dem lef go dong a Siluukiya an fram de so dem siel go Saipros. 5Wen dem riich a Salamis, dem staat priich Gad wod iina di Juu dem choch. (Dem did av Jan wid dem fi elp dem wid di wok).\n6Afta dem chravl kraas di uol konchri til dem riich wie a Pafos, dem miit wan uobiya man, wan Juu we niem Bar-Jiizas we a did wan faalz prafit. 7Bar-Jiizas an di govana fi di konchri, Sorjiyos Paalos, a did fren. Di govana a did wan man we brait an av nof sens. Im sen kaal Baanabas an Saal, kaaz im did waahn fi ier Gad wod. 8Bot Elimas di uobiya man (iina di Griik langwij a so dem kaal im) tan op chrang gens Baanabas an Saal, a chrai fi mek di govana ton gens di gud nyuuz. 9Bot di Uoli Spirit tek kanchuol a Saal (we dem kaal Paal), an im luk chriet pan Elimas 10an se tu im se, “Yu komiin laik Sietan pikni! Yu aalwiez a go gens evriting we rait! Yu ful op a lai an yu a wan uol jinal. Yu naa tap chrai fi mek di Laad chuut komiin laik se it a lai? 11Rait nou Gad ago chraik yu dong an blain yu an yu naa go kyan si di son lait fi nou.” Siem taim im yai dem get fag op an daak an im staat fiil im wie roun an a chrai fi fain sumadi fi uol im an an liid im we im waahn fi go. 12Wen di govana si evriting wa apm, im biliiv, an wa Paal an Baanabas did a tiich bout di Laad Jiizas did riili kaaz im fi wanda aad aad.\n13Paal an di man dem we did a chravl wid im siel fram Pafos go a Porga iina Pamfiliya, bot Jan lef dem an ton bak go a Jeruusilem. 14Dem lef Porga an go a Pisidiyan Antiyak. Pan di Sabat dem go iina di Juu dem choch go sidong. 15Afta sumadi riid fram di Laa buk an fram di Prafit dem, di liida dem fi di Juu dem choch sen wan mesij tu dem se, “Breda, ef unu av wan mesij we kyan elp bil op di piipl dem unu taak op.” 16So Paal get op an mek wan sain wid im an tu di piipl an se, “Aal a unu Izrel piipl an piipl we a no Juu we worship Gad, ier wa mi a se! 17Di Gad fi di Izrel piipl pik wi faada faada dem. Im mek im piipl gruo muo an muo an get nof an chrang wen dem did a liv iina Iijip. Den im yuuz im powa an frii dem out a da konchri de. 18Fi bout faati ier, out iina di bush we nobadi neva liv, im tek kier a dem an put op wid dem bad brok wie. 19Im mek dem kil aaf an mash op di piipl dem fram sevn difrant konchri we did liv iina Kienan an tek fi dem konchri gi fi'im piipl. 20Aal a dem sopm ya tek bout fuo onjrid an fifti ier fi apm.\n21Den di piipl aks Samiwel fi pik wan king gi dem. So Gad pik Saal, Kish bwai pikni, we kom fram Benjamin chraib, an im ruul dem fi faati ier. 22Gad tek we di king pozishan fram Saal an gi Dievid. Gad taak gud bout Dievid, im se, ‘Mi si se Dievid, Jesi bwai pikni a wan man we wi tingk ou mi wuda tingk an we wi du evriting we mi waahn im fi du.’\n23“Da siem man ya, Dievid, Gad pik wan a im pikni pikni dem, di wan niem Jiizas, an sen im fi kom siev di Izrel piipl, kaaz a dat im did pramis dem faada faada se im wuda du. 24Bifuo Jiizas did kom Jan priich tu di Izrel Piipl dem se dem fi ton we fram dem sin an get baptaiz. 25Wen Jan did suun don di wok we Gad gi im fi du im se tu di piipl dem se, ‘Unu tingk se mi a di wan we fi kom, bot mi a no im. Nuo! Bot di wan we fi kom suun kom, an mi no iivn gud inof fi tek aaf im slipaz aaf a im fut.’\n26“Breda an sista we a Iebriyam pikni, an aal a unu we a no Juu we rispek Gad, a wi di mesij kom tu bout ou Gad siev piipl. 27Bot di piipl dem we liv iina Jeruusilem an dem ruula dem neva andastan se Jiizas a di wan we did kom fi siev dem. Di sitn dem we di prafit rait an we di piipl an dem liida dem riid bout iina dem choch evri Sabat, dem mek aal a dem sitn de kom chuu wen dem ton dem bak pan Jiizas an sen im fi go ded. 28Iivn duo dem neva fain notn fi chaaj im fa, dem beg Pailat fi kil pan di kraas. 29Afta di Izrel piipl dem du aal we di prafit dem se dem wuda du tu Jiizas, dem tek im badi aafa di kraas an beri it iina wan griev. 30Bot Gad mek im kom bak alaiv, 31an difrant difrant taim fi kopl die wel Jiizas shuo imself tu di piipl dem we did kom wid im fram Gyalalii tu Jeruusilem. A dem siem piipl de a tel piipl bout im nou.\n32“Gad did mek wan pramis tu wi faada faada dem. An wi de ya fi tel unu di gud nyuuz bout di pramis. 33Im kip im pramis we im did mek tu wi faada faada dem wen im mek Jiizas kom bak alaiv. Kaaz it rait dong iina Saam tuu se, “‘Yu a fi mi bwai pikni; tide tide mi ton yu faada.’ 34Gad mek Krais Jiizas ded an kom bak alaiv, an im kyaahn ded agen. An dis a wa Gad did se bout dat: “‘Mi ago elp yu an gi yu di siem speshal pramis we mi did gi Dievid.’ 35An it rait dong wan neks plies se: “‘Yu naa go mek yu sorvant we aalwiez du we yu waahn im fi du ded an ratn.’\n36“Kaaz afta Dievid du we Gad did waahn im fi du mongks fi'im piipl we im gruo op wid, im ded an dem beri im mongks im faada faada dem griev an im badi ratn. 37Bot di wan we Gad mek ded an kom bak alaiv, fi'im badi neva ratn.\n38“So mi breda an sista, mi waahn unu fi nuo dis, so wi a tel unu se, sieka wa Jiizas du, Gad waahn unu fi nuo se unu kyan get paadn fu'unu sin dem. 39Sieka wa Jiizas du, evribadi we biliiv iina im, Gad mek dem no gilti no muor an frii dem fram dem sin wen Muoziz Laa kudn du dat. 40Main wa di prafit dem se kech unu: dem se, 41“‘Luk ya, aal a unu we a bad chat we Gad se, unu ago get joj. Kaaz mi ago du som sopm iina da taim ya dat unu wuda neva biliiv, iivn ef sumadi tel unu.’”\n42Wen Paal an Baanabas did a lef di Juu dem choch, di piipl dem beg dem fi kom taak tu dem agen bout dem sitn ya di neks Sabat. 43Afta di Juu dem choch uova, nof a di Juu dem an di piipl dem we did ton Juu fala Paal an Baanabas. Paal an Baanabas did a taak tu dem an a tel dem no fi tap chos Gad fi shuo dem lov iivn duo dem neva dizorv it.\n44Di neks Sabat, nieli di uol toun gyada op fi ier Gad wod. 45Wen di Juu dem si di kroud, dem get red yai an staat bad main Paal, an staat chat bout se wa im a se bout Jiizas a lai, an chat bad sitn bout Paal tu. 46Bot Paal an Baanabas neva fried fi tel dem di chuut. Dem se, “Wi did afi priich Gad wod tu unu fos bifuo wi kuda priich tu di piipl we a no Juu, kaaz a dat Gad tel wi fi du. Bot unu ton unu bak pan Gad mesij an se a lai wi a tel. Da wie de unu ton unu bak pan Gad. An unu tingk se unu neva gud inof fi liv wid im fi eva an eva laik wa im did pramis. So fram nou aan, wi a lef unu an go priich Gad mesij tu di piipl dem we a no Juu. 47Dis a wa di Laad Gad aada wi fi du, im se: “‘Mi pik yu laik wan lait fi mek di piipl we a no Juu nuo bout mi, fi tel piipl aal uova di worl bout di wan we kom fi siev dem.’”\n48Wen di piipl we a no Juu ier dis, dem api so til. Dem gi tangks an priez fi Gad mesij. An aal a di wan dem we Gad did pik fi liv fi eva biliiv di mesij an get siev.\n49So Gad wod did a pred aal uova di konchri. 50Bot di Juu dem rail op di uman dem we rich an we worship Gad, an di big impuotant man dem iina di toun. Dem du som torbl sitn gens Paal an Baanabas an mek dem sofa an ron dem outa dem toun. 51So Paal an Baanabas shiek aaf di dos aaf a dem fut fi mek dem nuo se Gad no api wid dem an im ago joj dem. Den dem go we go a Aikoniyom. 52An di choch piipl dem did wel api an di Uoli Spirit did tek kanchuol a dem.\nContinue to Aks 14 »


Fuok myuuzik - Wikipidia\nFuok myuuzik ingkluud buot chradishanal myuuzik ah di jaahra we ivalv frahi juurin di 20t senchri fuok rivaival. Di toerm arijiniet ina di 19t senchri bot noftaim iaplai tu myuuzik we uola dah dat. Som taip a fuok myuuzik azwel kaal wol myuuzik.\nBéla Bartók a-rekaad Sluovak pezant singa ina 1908\nChradishanal fuok myuuzik kiah difain ina sebral wie az myuuzik we chranzmit uorali, ar az myuuzik wid anuon kompuoza. Ikanchraas wid komoershal ah klasikal stail. Muotaim wan miinin kiah se bout uol sing, widoutn no nuon kompuoza; waneda miinin a myuuzik we chranzmit ah ivalv bai pruoses a uoral chranzmishan ar pofaam bai kostom uoba lang piiriad a taim.\nFrah bout di migl a di 20t senchri wah nyuu faam a papila fuok myuuzik ivalv frah chradishanal fuok myuuzik. Dis pruoses ah piiriad kaal di sekan fuok rivaival ah riich di ziinit ina di 1960z. Dis faam a myuuzik sohtaim kaal kantempareri fuok myuuzik ar fuok rivaival myuuzik fi distingguishi frah hoerlia fuok faam. Sumaala simila rivaival okor elswe ina di wol a ada taim, bot di toerm fuok myuuzik no tipikali aplai tu di nyuu myuuzik we kriet juurin demde rivaival. Dis taip a fuok myuuzik ingkluud azwel fyuujan jaahra laka fuok rak, fuok metal, ilekchrik fuok, ah adaels kain. Wails kantempareri fuok myuuzik a jaahra we jinarali distingk frah chradishanal fuok myuuzik, ina Ingglish ishier di sieh niem, ah muotaim ishier di sieh pofaama ah venyuu az chradishanal fuok myuuzik. Aal wan dege sing maita blen di tuu tu.\n↑ Ruehl, Kim. Folk Music. "About.com definition", axes 18 August 2011.\nLast edited on 28 July 2016, at 01:53\nDi las' time da page yah change a 01:53 pon 28 July 2016.


Férias com a vovó - Storybooks Jamaica\nFérias com a vovó Holidays with grandmother Alidie wid Granmaa\nOdonggo an Apiyo did liv a toun wid dem faada. Dem luk faawod tu di alidie dem. No jos chuu skuul lak, bot bikaaz dem go vizit dem granmada. Shi did liv inna wahn fishn vilij nier wahn big liek.\nOdonggo an Apiyo dem di eksaitid kaaz a did taim fi go vizit dem granmada agen. Di nait bifuor, dem pak op dem bag dem an get redi fi di lang jorni go a konchri. Dem kudn sliip an taak di uol nait bout di alidie.\nDadi wiek op Odonggo an Apiyo az dem riich inna di vilij. Dem si Nyar-Kanyaada, dem granmada, a res pan wahn mat anda wahn chrii. Nyar-Kanyaada in Luo, miin se ‘daata a di piipl a Kanyaada’. Shi a did wahn schrang an priti uman.\nNyar-Kanyaada welkom dem inna di ous an a daans an sing aal bout di ruum kaaz shi glad. Ar granpikni dem did wel glad fi gi ar di prezent dem we dem kyar fram Toun. “Uopm fimi prezent fos,” Odonggo se. “Nuo, fimi prezent fos!” Apiyo se.\nDen Odonggo an Apiyo go outta duor. Dem ron dong di botaflai dem an di bod dem.\nOdonggo an Apiyo did elp dem granmada wid di ous wok dem. Dem go kech waata an go luk faiyastik. Dem kalek di eg dem fram di chikin an pik vejitebl fram di gyaadn.\nWan maanin, Odonggo kyar im granmada kou dem fi nyam graas. Dem ron go pan di nieba faam. Di faama di beks wid Odonggo. Im chretn fi tek we di kou dem kaaz dem nyam im krap dem. Aafta da die de, di bwaai pikni mek shuor se dat di kou dem no get inna no chobl agen.\nPan wahn neks die, di pikni dem go maakit wid Nyar-Kanyaada. Shi did av wahn staal a sel vejitebl, shuga an suop. Apiyo did laik fi tel di kostama dem di prais a di gudz. Odonggo wuda pak op di gudz dem we di kostama dem bai.\nBot di alidie don tuu kwik an di pikni dem did afi go bak a Toun. Nyar-Kanyaada gi Odonggo wahn at an Apiyo wahn sweta. Shi pak op som fuud gi dem fi di jorni.\nWen dem faada kom bak fi dem, dem neva waahn lef. Di pikni dem beg Nyar-Kanyaada fi go wid dem bak a Toun. Shi smail an se, “Mi tu uol fi Toun. Mi a go wiet fi unu kom bak a mi vilij agen.”\nOdonggo an Apiyo, di tuu a dem og ar op tait-tait an se bai-bai.\nWen Odonggo an Apiyo go bak a skuul dem tel dem fren dem bout konchri laif. Som a di pikni dem did fiil se laif inna Toun did gud. Di res a dem did fiil se konchri laif beta. Bot muos af aal, evribadi agrii se Odonggo an Apiyo did av di bes granmada.


So Laad, luk pan ou dem a chretn wi! Elp yu sorvant dem fi pred yu mesij an no fried a notn. Yuuz yu powa an mek piipl beta. An mek wi yuuz di niem a yu sorvant Jiizas fi du som powaful mirikl an som sain.” Afta dem don prie, di ous we dem did a miit get shiek op. Di Uoli Spirit tek kanchuol a dem an mek dem priich Gad wod an no fried a notn.\n2 Korintiyan 3:12\nSo sins wi kyan luk fi Gad gi wi wa im pramis an nuo fi shuor se wi a get dem, wi no afi aid an taak bout Gad.\nSo Paal an Baanabas tan de fi wan lang taim. An dem neva fried fi priich fi di Laad. Di mesij we dem did a priich bout ou di Laad lov piipl iivn duo dem no dizorv it, di Laad pruuv se a chuu dem did a taak wen im gi dem powa fi du aal kain-a mirikl an sain.\nBot Paal an Baanabas neva fried fi tel dem di chuut. Dem se, “Wi did afi priich Gad wod tu unu fos bifuo wi kuda priich tu di piipl we a no Juu, kaaz a dat Gad tel wi fi du. Bot unu ton unu bak pan Gad mesij an se a lai wi a tel. Da wie de unu ton unu bak pan Gad. An unu tingk se unu neva gud inof fi liv wid im fi eva an eva laik wa im did pramis. So fram nou aan, wi a lef unu an go priich Gad mesij tu di piipl dem we a no Juu.\nSo die afta die, fi bout chrii mont, Paal go iina di Juu dem choch an im neva fried fi aagyu wid dem an chrai fi get dem fi biliiv se wa im did a se bout Gad kindom a chuu.\nNou, chuu mi a wan a Gad apasl, mi kuda aada yu fi du wa yu sopuoz fi du.\nAn im neva fried, so im staat fi taak chrang chrang iina di Juu dem choch, bot wen Prisila an Akwila ier im, dem tek im wan said an tiich im so im kuda andastan Gad wod beta.\nPailat did shak fi ier se im ded aredi. Im kaal di ed fi onjrid suoja an aks im ef Jiizas ded aredi.\nDa leta ya a kom fram mi, Paal, wan sliev fi Krais Jiizas. Gad pik mi fi bi wan a Jiizas Krais apasl an a im gi mi di wok fi priich im Gud Nyuuz.\n So Laad, luk pan ou dem a chretn wi! Elp yu sorvant dem fi pred yu mesij an no fried a notn. Yuuz yu powa an mek piipl beta. An mek wi yuuz di niem a yu sorvant Jiizas fi du som powaful mirikl an som sain.”\nSiek-a Jiizas an kaaz wi chos iina im, im mek wi kyan kom tu Gad frii an no fried a notn.\n“Mi no av no ozban,” shi se tu im. So Jiizas se tu ar, “A chuu yu de taak wen yu se yu na’av no ozban.\nSo mi breda an sista, laik ou wi frii fi go iina di Uoliyis Plies siek-a Jiizas blod,\nSo mek wi go tu di wan we shuo wi lov iivn duo wi no dizorv it, an no bada if-an-bot an galang laik wi fried, so im we gud an kain, wi kain tu wi an shuo wi lov iivn duo wi no dizorv it an elp wi enitaim wi niid di elp.\nDat mek wi shuor shuor wen wi se, “Di Laad a di wan we elp mi an mi naa go fried a notn. Wa nobadi kyan kom du mi, iihn?”\n Prie fi mi tu. Prie se Gad wi elp mi an tel mi di rait wod fi se. Prie se mi wi no fried evritaim mi uopm mi mout fi tel piipl di siikrit mesij bout di Gud Nyuuz, kaaz a dat Krais Jiizas pik mi an mek mi wan a im apasl fa. An a dat dem lak mi op iina prizn fa. So prie se mi wi priich di Gud Nyuuz di wie ou mi fi priich it an no fried a notn.\nWen dem si ou Piita an Jan tan op chrang fi wa dem biliiv an wen dem lorn se dem a did jos aadineri sumadi we neva go a no skuul go lorn, dem shak. Den dem si se di tuu a dem did nuo Jiizas an did waak wid im fi a gud wail.\nPiipl wi rispek di diikan dem we du wan gud jab, an kaaz piipl rispek dem, di diikan dem kyan taak bout dem chos iina Jiizas an no fried a notn.\n1 Tesaluoniyan 2:2\nUnu nuo ou wen wi did de a Filipai di piipl dem we inchaaj did mek wi sofa. Dem shiem wi bad bot Gad gi wi di chrent fi kom tu unu siem wie an kom tel unu di Gud Nyuuz, iivn duo uol iip a piipl did a chrai fi tap wi,\nSo diip dong iina mi aat, mi riili chos se notn we mi du ar we mi se a-go mek mi shiem. Bot laik mi aalwiez du, an a du rait ya nou, mi eva a-go priich an no fried a notn, an mi eva a-go mek Krais Jiizas get nof rispek, weda mi ded ar alaiv.\nKaaz di spirit we Gad gi wi, neva mek wi friedi-friedi. Gad Spirit gi wi powa, lov an mek wi kyan kanchuol wiself.\n1 Korintiyan 16:13\nKip unu yai dem uopm, tan op chrang fi wa unu biliiv, no fried a notn an gwaan kip chrang.\nMi no shiem fi priich di Gud Nyuuz kaaz it powaful. A di Gud Nyuuz Gad yuuz fi siev aal a di piipl we chos iina Jiizas. Im yuuz it fi siev di Juu dem fos an den im yuuz it fi siev di piipl dem we a no Juu.\n1 Korintiyan 15:58\nMi breda an sista tan op chrang an no mek notn mek yu tap biliiv. Mek shuor se unu eva a du di Laad wok sins unu nuo se aal we unu du fi Gad — unu naa du fi notn.\n“Mi a lef go we, bot mi a-go mek unu av piis iina unu aat — di kain-a piis we mi av iina fi mi aat. A no di sed kain-a piis yu get fram di worl. No mek unu aat bada unu, an no kech unu fried.\nBot Jiizas neva pie dem no main. Im se tu di ed fi di Juu dem choch, “No bada fried, jos biliiv.”\nAn no mek nobadi we a fait gens unu fraitn unu niida. Tan op chrang an dat wi shuo dem se dem a-go luuz an dat unu a-go win. A Gad imself a-go mek unu win.\nBot ku ya! Si’im ya a taak so evribadi kyan ier im, an evribadi a kiba dem mout, dem naa se notn tu im. Yu tingk se di ruula dem riili biliiv se im a di Krais fi chuu?\nBot Piita an di ada apasl dem se tu dem se, “Wi afi du we Gad se wi fi du, bot wi no afi du wa piipl se wi fi du.\nIm taak bout Jiizas an riizn wid di Juu dem we taak Griik. Bot dem chrai fi kil im.\nWen piipl se a gud sopm ef wan man waahn ton elda iina di choch, a chuu dem a taak.\n1 Korintiyan 3:12\nNou som piipl a-go yuuz guol, silva ar ada stuon we kaas nof moni wen dem a bil pan da foundieshan de. An som ada piipl a-go yuuz wud, jrai graas ar chraa wen dem a bil.\nDi laa we di Juu piipl dem get a no di riil ting, it a no notn laik di gud gud sitn we a kom. Da laa de a jos laik di sheda fi di riil sitn dem. Kaaz ier afta ier, uova an uova di priis tek di siem sakrifais gi Gad fi mek di piipl dem we kom kom worship get kliin, an stil di sakrifais kyaahn mek di piipl dem kliin iina evri wie.\n1 Piita 5:10\nBot afta unu sofa likl, di Gad we lov unu so til, we no uol bak non a im lov fram unu, im sed wan we kaal unu fi enjai im powa we kyaahn don, kaaz unu a fala Krais Jiizas — im a-go fiks bak evriting fi unu agen, an di chos unu chos iina im, im a-go mek dat chrang chrang. Im a-go mek unu aat chrang tu, so unu kyan anggl di sofarieshan. An im a-go mek shuor se unu tan op chrang iina im no mata ou rof it mait-a get.


Aks 28 | Bible.is\n1Afta aal a wi riich shuor sief, wi fain out fram di piipl dem se di ailan niem Maalta. 2Di piipl dem shuo wi gud fies an chriit wi wel gud. An kaaz rien did staat faal an it did kuol, dem kech op faiya fi wi. 3Paal pik op wan bongl a bram-bram an put it pan di faiya. Wen im du dat, di faiya iit kaaz wan siniek fi kom outa an grab aan pan Paal an. 4Wen di piipl si se di siniek eng an pan Paal an, dem se tu wan aneda, “Da man ya a mos wan mordara! Iivn duo im get we fram di sii, di gad we niem Jostis se im no fi liv.” 5Bot Paal shiek im aaf iina di faiya an notn neva du im. 6Bot di piipl did a luk fi si im swel op ar jrap dong ded siem taim. Bot afta dem wiet fi wan lang taim an no si notn apm tu im, dem chienj dem main an se im a wan gad. 7Kuos tu we dat did apm tu Paal, wan man niem Pyuubliyos did av im ous an lan. Im a did di ed fi di govament fi di ailan. Im tek wi iin a im ous an tek gud kier a wi. An wi tan a im ous fi chrii die. 8Pyuubliyos faada did sik an iina bed. Im di av fiiva an wan siknis we mek im beli ron an kaaz im fi vamit. Paal go iin go si im an afta im prie fi im, im put im an pan im an mek im beta. 9Afta dat uol iip a piipl pan di ailan we did sik kom tu Paal fi im mek dem beta. 10Di piipl dem shuo wi nof rispek an wen wi did out fi lef, dem gi wi evriting we wi did niid.\n11Afta wi spen chrii mont de, wi lef iina wan ship we did kom fram Aligzanjriya an we did de pan di ailan fi di winta. Di ship di niem “Di Twin Gad.” 12Wi tap iina Sirakyuus aaba an tan de fi chrii die. 13Wi lef de-so an siel tu Rejiyom siti. Di neks die wan chrang chrang briiz we bluo fram di sout tek wi an di sekan die wi riich a Pyutiyoli. 14Wi fain som piipl we biliiv iina Jiizas de an dem beg wi fi tan wid dem fi sevn die. Afta dat wi lef an go a Ruom. 15Wen di breda an sista dem a Ruom ier bout wi, som a dem kom aal di wie a Apiyos Maakit, an som kom a di plies kaal Chrii In kom miit wi. Wen Paal si dem im tek aat an gi Gad tangks.\n16Wen wi riich a Ruom, di govament lou Paal fi liv a wan ous im wan, nobadi neehn afi tan de wid im onggl di suoja we gyaad im.\n17Chrii die afta dat, Paal sen kaal di Juu liida dem iina di ieriya fi miit wid im. Wen dem kom im se tu dem se, “Mi breda, mi neva du notn rang gens wi piipl. Mi neva se notn rang bout di wie wi faada faada dem did liv niida. Bot wi liida dem iina Jeruusilem tek mi ton prizna gi di Ruoman liida dem. 18Afta dem kwestiyan mi an fain out se mi neva du notn rang we wuda gi dem di rait fi kil mi, dem did waahn fi let mi go. 19Bot di Juu dem neva waahn di liida dem fi let mi go, so mi did afi tel di liida dem se mi waahn Siiza fi joj mi imself. Bot mi no av notn gens mi uona piipl. 20A dat mek mi aks unu fi miit wid mi. Mata a fak, dem tek mi ton prizna an put mi iina dem chien ya sieka di wan we di Izrel piipl dem a wiet fa an a luk fi kom.”\n21Di liida dem se, “Wi no get no leta fram Judiya bout yu, an non a di breda dem no kom fram op de kom tel wi notn bad bout yu niida. 22Bot wi wuda laik fi ier wa yu tingk, kaaz wi nuo se piipl evri we taak gens da gruup ya we yu bilang tu.”\n23So dem set di taim fi miit wid im. Wen dem shuo op a im ous fi di miitn, uol iip muor a dem kom dan di fos taim. Fram maanin til iivnin, Paal taak tu dem an elp dem andastan di mesij bout Gad kindom an Jiizas. An im yuuz di Laa we Muoziz did rait dong, an wa di prafit dem did rait fi get dem fi biliiv se wa im did a tel dem bout Gad kindom a chuu. 24Som a dem biliiv wa Paal se, bot som a dem mek op dem main no fi biliiv an ton dem bak pan Gad mesij. 25So di liida dem staat aagyu mongks dem wan aneda an som a dem waak out afta di laas ting Paal se. Im did se, “Di Uoli Spirit did rait wen im did yuuz di prafit Aizaiya fi taak tu wi faada faada dem. 26Im se, “‘Go tu dem piipl ya an se tu dem se, “Unu ago aalwiez a lisn gud, bot unu naa go andastan wa unu ier. Unu ago kip aan a luk aad aad, bot unu naa go si notn. 27Kaaz dem piipl ya blak dem main, brok tik iina dem iez, an lak dem yai dem, so dem kyaahn si wid dem yai dem, ar ier wid dem iez dem an andastan wid dem main, an ton we fram wa rang, an mi wuda iil dem.”’\n28“So mi waahn unu fi nuo se Gad mesij bout ou im ago siev piipl ago go tu di piipl dem we a no Juu. Dem wi lisn!” 30Fi tuu uola ier Paal liv iina im uona ous we im rent. Im tek iin evribadi we kom tu im 31an priich tu dem bout Gad kindom an tiich dem bout di Laad Jiizas Krais. An im neva fried fi tiich bout di Laad Jiizas an notn neva de de fi tap im.\nContinue to Ruoman 1 »


Chried - Howling Pixel\nChried, ar kamoers, invalv di chanzfor a di uonaship a gudz ar saabis, frah wan poersn ar entiti tu waneda, ina hexchienj fi rimyuunarieshan, gudz ar saabis. Netwok we lou chried kaal maakit.\nAbalishanizam wehna muuvment fi hen di slieb chried ahn himansipiet di sliebdem ina westan Yuurop ahn di Amorkadem. Nobadi moch no protes di slieb sistim tel di 18t senchri, wen rashanalis tinkadem a di hInlaitnment kritisaizi fi vayaliet yuuman rait, ahn Kwieka ahn ada els ivanjelikal rilijos gruup kandemi az an-Kristian. Duo antisliebri sentiment wehn waidpred bai liet 18t senchri, iab likl imidiet ifek pahn di sentadem a sliebri iself — di Wes Indiz, Sout Amorka, ahn di sodorn Yunaitid Stiet. Di himpuotieshan a hAfrikan slieb wehn ban ina di British kalanidem ina 1807, ahn ina di Yunaitid Stiet ina 1808. Ina di British Wes Indiz, sliebri abalish ina 1827 ahn ina di French pozeshandem 15 ier lieta.\nIna Britn, Wiliam Wilbafuos (William Wilberforce) wehn tek aan di kaaz a abalishan ina 1787 afta di faamieshan a di Komiti fi di Abalishan a di Slieb Chried, ush ihn liid ina Paalimenchri kiampien fi abalish di slieb chried ina di British Empaya wid di Slieb Chried Ak 1807. Ihn alzwel kiampien fi di abalishan a sliebri ina di British Empaya, ahn ihn lib fi siit ina di Sliebri Abalishan Ak 1833.\nWel-nuoon Abalishanisdem inkluudn buot blak piipl, ahn wait piipl we nehn sopuot sliebri:\nAriet Biicha Stuo\nEnri Dievid Turuo\nSar Wiliam Aligzanda Claak Bostamanti ar Sir William Alexander Clarke Bustamante, GBE (24 Febiweri 1884 – 6 Aagos 1977) wena Jumiekan palitishan ah lieba liida uu wena di fos praim minista a Jumieka. Bostamanti hana ina Jumieka wid di taikl Nashinal Iiro a Jumieka ina rekanishan a ih achiivment.\nAtlantik sliev chried\nDi Atlantik sliev chried ar chranzatlantik sliev chried tek plies kraas di Atlantik Uoshan frah di 15t chuu tu di 19t senchri. Di vaas majariti a demde we insliev ah weh chanspuot tu di Nyuu Wol, nof chuu di chrayanggiula chried ruut ah di Migl Pachiz, ena Wes Afrikan frah di senchral ah westan paat a di kantinent we get sel bai ada westan Afrikan tu westan Yuropian sliev chrieda, wid wah sumaal mainariti we get kiapcha dairekli bai di sliev chriedadem ina kuostal ried, ah kyaa kom a di Amoerkaz.\nBaabiedoz de iis a di Kiaribiyan Sii, an a wah indipendant kantinental ailan nieshan ina di Westan Atlantik Uoshan. Ide bout 13° naat a di ikwieta ah 59° wes a di praim meridian; istil kansida paat a di Lesa Antiliiz. Di ailandem we kluosis tui a Sin Vinsn ah di Grenidiinz, ah Sin Luusha tu di wes. Chrinidad ah Tubiego de tu di sout, ah nou ab set maritaim baada wid Baadiedoz. Di tuotal lan ieria a bout 430 skwier kilamita (166 skwier mail). Baabiedoz lan muosli flat, wid soh fyuu aya ieria ina di migl a di konchri. Di ayis paint a Mount Ilabi ina Sint Anju Parish.\nDi jaalajikal kompozishan a Baadiedoz a frah non-volkianik arijin, ah mekop a muosli laimstuon-karal faam ina sobdokshan a di Sout Amoerkan pliet we kalaidop ina di Kiaribiyan pliet. Di ailan ab chrapikal klaimit, wid chried win aafa di Atlantik Uoshan we kip di tempicha mail. Som a di lesa divelop paat a di konchri ab chrapikal udlan ah manggruov. Ada paat a di inlan we di agrikolchral indoschri fuokos ab wuoliip a shuga kien estiet ah waid, jengkl sluopin paascha lan, we ab bunununus vyuu dong tu di kuos.\nBaabiedoz ab wah ai Yuuman Divelopment Index. Ina 2006, irangk 31s ina di wuol wol, an tod ina di Amoerkaz, biyain Kianada ah di Yunaitid Stiet.\nChanspuot ar chanspotieshan a di muuvment a piipl, animal ah gudz frah wan lokieshan tu aneda. Muod a chanspuot ingkluud ier, riel, ruod, waata, kiebl, paiplain ah spies. Di fiil kiah divaidop ina infachokcha, viikl ah aparieshan. Chanspuot impuotant bikaa ihiniebl chried bitwiin piipl, we isenshal fi di divelopment a siblizieshan.\nFarin rilieshan a Jumieka\nJumieka ab diplumatik rilieshan wid muos nieshan an a memba a di Yunaitid Nieshan ah di Aaganizieshan a Amoerkan Stiet. Jumieka chier di Wokin Gruup pah sumaala Ikanami.\nJumieka a haktiv memba a di Kamanwelt a Nieshan ah di Nan-Alain Muuvment (G-77). Jumieka a benifisheri a di Luomi Kanvenshan, chuu we di Yuropiyan Yuunian (EU) grant chried prefrans tu silek stiet ina Ieja, di Kiaribiyan, ah di Pasifik. Di konchri plie liidn ruol ina nigoshieshan a di soxesa agriiment ina Fiji ina 2000.\nIej a Diskovri\nDi Iej a Diskovri, alzwel nuo az di Iej a hExpluorieshan, wehna piiriad ina ischri we taat ina di 15t Senchri ahn kantiniu tu di 19t Senchri, juurin wen Yuuropian ahn Yuuropian disendant expluor di wol bai uoshan a-saach fi chriedn paadna ahn potikiula chried gudz. Di muos dizaya chriedn gudz wehna guol, silba ahn paisdem. Westan Yuuropiandem yuuz di kompas, nyuu sielin ship teknalaji, nyuu map, ahn hadvans ina aschranami fi siik vayobl chried ruut tu Ieja fi valyuebl pais ush uda bi ankantes bai di Meditarienian powadem. Az for az shipin advans, di muos impuotant divelopment wehn di krieshan a di karak ahn karavel dizaindem ina Potiugal. Demaya vesl ivalv frahn midiival Yuuropian dizain frahn di Naat Sii ahn buot di Kristian ahn Izlamik Meditarienian. Dema di fos ship wa kuda lef di relitivli plasid ahn kiaam Meditarienian, Baltik ar Naat Sii ahn siel sief-sief pahn di hopin Atlantik.\nJumieka a wan a di bigis Kyaribiyan ailan dem, pan we Arawak nietiv piipl yuuz tu liv. Wen Krixtifa Kolombos riich di ailan, im uon op di lan fi Spien. Bot stil, i neva riili get kolonaiz antil afta im ded. Fyuu dekied afta im ded, almuos aal a di Arawak dem wehn ded aaf. Spien afi difen di konchri gens nof nof ried fran di bokanier dem pan di mien siti, Spanish Toun. Ingglan ivenchali kyapcha di ailan ina 1655, suh di Spanish dem lego sum a di slave dem. Di Spanish dem did kum back inna 1658 fi try fi recyaptcha Jumieka, but dem did lose tuh di English agen.Jumieka den go ton bies fi di haparieshan a di bokanier dem, inkluudn Kyaptin Henry Morgan. Chuu evribadi wehn fried a di bokanier dem, dem manij fi protek di ailan fram di ada koluonial powa dem. Afrikan piipl wehn get kyapcha, kidnap, ahn fuos ina slievri fi wok pahn plaantieshan wen shugakien ton di ailan bigis expuot.\nJumiekan Frii Zuondem\nDi Jumiekan Frii Zuondem a gobament frii-chried zuon inishitiv ina Jumieka.\nJumiekan Patwa a di nashinal langwij a di konchri a Jumieka. Alduo hIngglish a di hofishal langwij a Jumieka, ahn dehn aal av wa dehn kaal Jumiekan Ingglish, a muosli bakra ahn tapanaaris yu ie wid i ina hofishal sorkl, anles smadi a chrai piiki-puoki fi himpres piipl. Noftaim, Jumiekan piipl muuv bitwiin di braad Patwa ahn Jumiekan Ingglish wen dem de taak, aal iina di siem sentens.\nKiapitalizam a wahn iikanamik sistim we welt, ahn di miinz fi projuus welt, praivitli uon. Chruu kiapitalizam, di lan, lieba, ahn kiapital uon, apariet, ahn chried fi di porpos a jinariet prafit, widoutn fuos ar fraad, bai praivit indivijual aida singli ar jaintli, ahn invesment, dischibyuushan, inkom, prodokshan, praisin ahn soplai a gudz, kamaditi ahn saabis ditormin bai valiunteri praivit disijan ina maakit iikanami. Wan distinggwishin fiicha a kiapitalizam a dat ebri dege smadi uon fi im ar fi har uona lieba ahn dierfuor lou fi sel di yuus a it tu hemplaya dem. Ina "kiapitalis stiet", praivit rait dem ahn prapati rilieshan dem protek bai di ruul a laa a limitid regiulietari friemwok. Ina di madorn kiapitalis stiet, lejislietiv akshan kanfain tu difain ahn infuos di biesik ruul dem a di maakit, duo di stiet maita provaid som poblik gudz ahn infrachokcha.\nNaaman Washintan Manli ar Norman Washington Manley MM, QC, Nashinal Iiro a Jumieka (4 Julai 1893 – 2 Septemba 1969), wena Jumiekan stietsman. Wah Ruodz Skala, Manli eh-bikomps wan a Jumieka liidn laaya ina di 1920z. Manli wena advoket a yunivoersal sofrij, we eh-grant bai di British koluonial gobanment tu di kalani ina 1944.\nTugiada wid Azman Fierklof (Osmond Fairclough), di bredadem Frangk ah Ken Il (Frank and Ken Hill), Edli P. Jiekobz (Hedley P. Jacobs, nuo bai ih inishal H.P. Jiekobz) a soh ada wandem, ina 1938 ih foun di Piipl Nashinal Paati we lieta weh tai tu di Chried Yuunian Kanggres (Trade Union Congress,TUC) ah iibm lieta tu di Nashinal Woka Yuunian (National Workers Union, NWU). Ih liid di PNP ina ebri ilekshan frah 1944 tu 1967. Deh efat rizolt ina di Nyuu Kanstityuushan a 1944, we grant ful adolt sofrij.\nManli saab az di kalani Chiif Minista frah 1955 tu 1959, ah az Primier frah 1959 tu 1962. Ih wena propuonent a self-gobanment bot eh-poswied fi jain nain ada British kalani ina di Kiaribiyan terichri ina di Fedarieshan a di Wes Indiz bot ih kaal refarendom pah di ishu ina 1961. Di vuotadem chuuz fi mek Jumieka witjraa frah di yuunian. Manli den ap fi kaal jinaral ilekshan iibm duo ih faib-ier mandiet eh bieli aafwe chuu. Ih laas di ilekshan tu ih kozn Aligzanda Bostamanti a di Jumieka Lieba Paati we liid di konchri tu Indipendans.\nIna ebridie yuusij, vejitebl a heni paat a plaant we kansyuum bai yuuman az fuud fi paat a wah sievari miil. Di toerm "vejitebl" somwat aabichreri, ah laajli difain chuu kolineri ah kolchral chradishan. Inaamali exkluud ada fuud diraiv frah plaant laka fruut, not ah siirial grien, bot ingkluud siid laka pols. Di arijinal miinin a di wod vejitebl, stil yuuz ina bailoji, weh fi diskraib aal taip a plaant, laka ina di toerm "vejitebl kindom" ah "vejitebl mata".\nArijinali, vejitebl eh-kalek frah bush bai onta-giadara ah enta koltivieshan ina sebral paat a di wol, prababli juurin di piiriad 10,000 BKE tu 7,000 BKE, wen nyuu agrikolchral wie a laif eh-divelop. Fos ting, plaant we gruo luokali wuda eh-koltiviet, bot az taim gwaan, chried kyaa egzatik krap koh frah elswe fi had tu domestik taipdem. Nowadiez, muos vejitebl gruo aal uoba di wol az ou klaimit pomit, ah krop kiah koltiviet ina protek invairament ina les suutebl lokieshan. Chaina a di laajis projuusa a vegitebl, ah gluobal chried ina agrikolchral prodok lou kansyuuma fi poerchis vejitebl we eh-gruo ina for-for konchri. Di skiel a prodokshan vieri frah sobsistans faama we soplai di niid a deh fambili fi fuud, tu agribiniz wid singkuma iekrij a singgl-prodok krap. Dipen pah di taip a vejitebl kansoern, aavis a di krap fala bai griedin, stuorin, pruosesin ah maakitin.\nWiit (Triticum spp.) a siirial grien, (botanikali, a taip a fruut kaal a kiariapsis) arijinali frah di Levant riijan a di Nier Iis bot nou koltiviet wolwaid. Ina 2013, wol prodokshan a wiit ena 713 milian ton, meki di tod muos-projjuus siirial afta kaan (1,016 milian ton) ah rais (745 milian ton). Wiit ena di sekan muos-projuus siirial ina 2009; wol prodokshan in dat ier ena 682 milian ton, afta kaan (817 milian ton), ah wid rais az kluos tod (679 milian ton).Dis grien gruo pah muo lan ieria dah heni adaels kamoershal fuud. Wol chried ina wiit grieta dah fi aal ada krap kombain. Gluobali wiit a di liidn suos a vejitebl pruotiin ina yuuman fuud, sens iab aya pruotiin kantent dah ada mieja siirial, kaan, ar rais. In toermz a tuotal prodokshan tonij yuuz fi fuud, a korantli sekan tu rais az di mien yuuman fuud krap ah bifuo kaan, afta lou fi kaan muo hextensiv yuus ina animal fiidn. Di aakialajikal rekaad sojes se dis eh fos okor ina di riijan nuo az di Foertail Krisent.\nDi Wol Chried Aaganizieshan (WTO) a wah intagobamental aaganizieshan we regiuliet intanashinal chried. Di WTO ofishali komens pah 1 Janiweri 1995 anda di Marakesh Agriiment, sain bai 123 nieshan pah 15 Iepril 1994, fi riplies di Jinaral Agriiment pah Tarif ah Chried (GATT), we eh-komens ina 1948. Di WTO diil wid regiulieshan a chried bitwiin paatisipietin konchri bai provaid di friemwok fi nigoshiet chried agriiment ah dispyuut rezaluushan pruoses we iem fi infuos paatisipant adierans tu WTO agriiment, we eh-sain bai riprizentitiv a memba gobament ah ratifai bai deh paaliment. Muos a di ishu we di WTO fuokos pah diraiv frah priivos chried nigoshieshan, espeshal frah di Yurugwai Rong (1986–1994).\nDi Yunaitid Stiet a Amoerka (kamanli refa tu az di Yunaitid Stiet, di U.S., di USA, ar Moerka) a wah fedaral kanstitiushanal ripoblik kampraiz a fifti stiet, wahn fedaral dischrik ahn 16 terichries. Di konchri sitiet muosli ina senchral Naat Amoerka, we i faati-iet kantigyuos stiet ahn Washintan D.C. di kiapital distrik, de bitwiin di Pasifik ahn hAtlantik Uoshan, buoda bai Kianada tu di naat ahn Mexiko tu di sout. Di stiet a hAlaska de ina di naatwes a di kantinent, wid Kianada tui hiis ahn Rosha tu di wes kraas di Bierin Schriet. Di stiet a Awayi a wahn haachipelago ina di migl-Pasifik. Di konchri haalso pozes sebral teritori, ar insiula yeria, kyata-kyata roun di Kyaribiyan ahn Pasifik. Di U.S. a di toerd-laajis konchri baka Rosha ah Kianada wid a ieria a 9,826,675 skwier kilamita, ah av di toerd aies papilieshan ina di woerl. Dem a wahn a di muos rieshali, etnikali ahn kolchrali daivers konchri dem ina di woerl kaazn seh uol iip a piipl maigriet frah difran-difran konchri go liv de. Di jaagrafi ah klaimit a di Yunaitid Stiet wel-daivers tu so di konchri av nof-nof viraiati a wail-laif.\nDi Yunaitid Stiet weh biliiv ina di dakchrin a Manifes Destini, wah biliif se di sekla dem weh destin fi pred-out aal uova Naat Amoerka, so ina di 19t senchri deh shub-out nof-nof a di Amoerkan Indian chraib dem so deh kuda kliem nyuu terichri ah tek iin nyuu stiet. Bai 1948 deh weh pred-out aal uova di kantinent. Rung di sekan aaf a di 19t senchri, di Amoerkan Sivl Waar caaz slievri fi don ina di konchri ah bai di 19t senchri fi don, deh weh pred-out az faar az di Pasifik Uoshan. Deh taim ya di ikanami weh a gwaan gud mienli bikaaz a di Indoschrial Rivaluushan. Di Panish-Amoerkan Waar ah Woerl Waar I put di Yunaitid Stiet pah tap az wa gluobal militeri powa ah afta Woerl Waar II di wuol woerl rakagnaiz dem az a suupapowa. Dis a weh caaz deh weh a di ongl konchri fi divilop nyuklier wepan ah yuuz dem fi fait war, ah deh weh a poermanent memba a di Yunaitid Nieshan Sikioriti Kounsl. Wen di Kuol Waar weh don ah di Suoviet Yunian weh mash-op ina 1991, di Yunaitid Stiet kum out az di ongl suupapowa ina di woerl.